Št. 510-53/2023/11

**AKCIJSKI NAČRT ZA DELOVANJE**

**REPUBLIKE SLOVENIJE**

**DO ZAHODNEGA BALKANA**

**V LETU 2023**

**Ljubljana, februar 2023KAZALO**

[1. UVOD 3](#_Toc126242255)

[1. 1. IZHODIŠČA 3](#_Toc126242256)

[1. 2. METODOLOGIJA 3](#_Toc126242257)

[1. 3. FINANČNA SREDSTVA 3](#_Toc126242258)

[2. PRIORITETNA PODROČJA 4](#_Toc126242259)

[3. DEJAVNOSTI RS DO ZAHODNEGA BALKANA 5](#_Toc126242260)

[3. 1. Politično regionalno sodelovanje 5](#_Toc126242261)

[3. 1. 1. Reševanje nasledstvenih vprašanj 6](#_Toc126242262)

[3. 1. 2. Proces sodelovanja v Jugovzhodni Evropi – South-East European Cooperation Process (SEECP) 8](#_Toc126242263)

[3. 1. 3. Svet za regionalno sodelovanje – Regional Cooperation Council (RCC) 8](#_Toc126242264)

[3. 1. 4. Srednjeevropska pobuda (SEP) - Central European Initiative (CEI) 9](#_Toc126242265)

[3. 1. 5. Jadransko jonska pobuda (JJP) – Adriatic Ionian Initiative (AII) 10](#_Toc126242266)

[3. 2. Brdo-Brioni proces 11](#_Toc126242267)

[3. 3. Berlinski proces 11](#_Toc126242268)

[3. 4. Makroregionalne strategije EU 11](#_Toc126242269)

[3. 5. Krepitev gospodarskega sodelovanja 13](#_Toc126242270)

[3. 6. Razvojno sodelovanje z državami Zahodnega Balkana 15](#_Toc126242271)

[3. 7. Dejavnosti na področju obrambe 18](#_Toc126242272)

[3. 8. Sodelovanje na področju zaščite in reševanja 20](#_Toc126242273)

[3. 9. Sodelovanje na področju notranjih zadev 22](#_Toc126242274)

[3. 10. Sodelovanje na področju infrastrukture 23](#_Toc126242275)

[3. 11. Sodelovanje na področju pravosodja 24](#_Toc126242276)

[3. 12. Sodelovanje na področju javne uprave 25](#_Toc126242277)

[3. 13. Sodelovanje na področju tajnih podatkov 26](#_Toc126242278)

[3. 14. Sodelovanje na področju kmetijstva 26](#_Toc126242279)

[3. 15. Sodelovanje na področju prostora in okolja 27](#_Toc126242280)

[3. 16. Sodelovanje na področju zdravstva 28](#_Toc126242281)

[3. 17. Spodbujanje sodelovanja na področju izobraževanja, mladine, znanosti in športa 29](#_Toc126242282)

[3. 18. Sodelovanje na področju dela, družine in socialnih zadev 31](#_Toc126242283)

[3. 19. Sodelovanje v kulturi, med arhivi ter medkulturni dialog 32](#_Toc126242284)

[3. 20. Sodelovanje na področju statistike 35](#_Toc126242285)

[3. 21. Krepitev in povezovanje slovenske manjšine 35](#_Toc126242286)

# UVOD

1. 1. IZHODIŠČA

Državni zbor Republike Slovenije (RS) je z namenom potrditve zavezanosti k sodelovanju, pomoči in razvoju regiji Zahodnega Balkana 15. 7. 2010 sprejel Deklaracijo o Zahodnem Balkanu. 8. 7. 2010 je Vlada RS z namenom izboljšanja koordinacije delovanja na Zahodnem Balkanu sprejela Smernice za delovanje RS do Zahodnega Balkana. Vsebinsko obnovljene smernice so bile sprejete 23. 8. 2012.

Prvi akcijski načrt za delovanje RS do Zahodnega Balkana je bil pripravljen leta 2011; nekatere aktivnosti so kontinuirane in se izvajajo vsako leto, nekateri projekti so večletni in bodo potekali tudi v letu 2023.

RS je v letu 2022 zasledovala začrtano politiko do Zahodnega Balkana - temeljni cilj slovenskega delovanja v regiji ostaja ustvarjanje ugodnega okolja na Zahodnem Balkanu za zastopanje slovenskih nacionalnih interesov, pri čemer so varnost, stabilnost in razvoj regije bistvenega pomena za RS, še posebej z gospodarskega vidika.

1. 2. METODOLOGIJA

Akcijski načrt je strukturiran po načrtovanih dejavnostih RS v letu 2023 v regiji kot celoti, ločeno so navedene tudi predvidene dejavnosti po posameznih državah.

RS je na Zahodnem Balkanu prisotna tudi kot partner na področju mednarodnega razvojnega sodelovanja. Izvajanje aktivnosti na področju mednarodnega razvojnega sodelovanja je vključeno v poglavju 3.5., v katerem Ministrstvo za zunanje in evropske zadeve (MZEZ) kot nacionalni koordinator poroča o aktivnostih, ki bodo financirane iz sredstev mednarodnega razvojnega sodelovanja, in v okviru posameznih poglavij, kjer ministrstva poročajo o njihovem izvajanju oziroma (so)financiranju.

Okvirni obseg finančnih sredstev na ravni države je vključen v poglavju 1.3., ta ne vključuje aktivnosti mednarodnih organizacij, katerih izvajanje RS podpira tako posredno z vplačili nenamenskih sredstev tem organizacijam kot tudi izrazom podpore aktvnostim teh organizacij na Zahodnem Balkanu.

1. 3. FINANČNA SREDSTVA

Strategija mednarodnega razvojnega sodelovanja in humanitarne pomoči RS do leta 2030 predvideva, da bo RS v prihodnjem srednjeročnem obdobju na Zahodnem Balkanu še naprej sodelovala z vsemi državami partnericami, pri čemer bo v regijo usmerjala od 60 do 70 odstotkov dvostranske programske pomoči. V obdobju med 2018 in 2021 je ta znašala v povprečju 6,9 mio EUR letno, za Zahodni Balkan torej med 4,1 in 4,8 mio EUR.

# PRIORITETNA PODROČJA

| **Nadaljevanje širitvenega procesa EU z državami Zahodnega Balkana** | Posebna pozornost na pristopnem procesu držav Zahodnega Balkana v kontekstu spremenjenih geopolitičnih okoliščin.  Ključni poudarek na potrebnih reformah, s poudarkom na vladavini prava in družbeno-gospodarskem razvoju ter blaženju posledic ruske agresije na Ukrajino.  Posebna pozornost na izpolnjevanju pogojev za začetek pogajalskega procesa Bosne in Hercegovine (implementacija 14 prioritet iz mnenja Evropske komisije o prošnji Bosne in Hercegovine za članstvo v EU). | VSI RESORJI |
| --- | --- | --- |
| **Razvojno sodelovanje RS in sodelovanje v okviru IPA** | Nadaljevanje aktivnosti mednarodnega razvojnega sodelovanja in v tem pogledu krepitev dvostranske tehnične pomoči; sodelovanje v projektih tesnega medinstitucionalnega sodelovanja in v TAIEX, ki se izvajajo v državah Zahodnega Balkana.  Sodelovanje pri pripravi in izvedbi načrta pomoči Bosni in Hercegovini pri izpolnjevanju 14 prioritet.  Sprememba Uredbe o izvajanju mednarodnega razvojnega sodelovanja in humanitarne pomoči Republike Slovenije (Ur.l. RS, št. 78/18). | VSI RESORJI  MZEZ |
| **Sektorsko povezovanje na različnih področjih za zagotavljanje trajnostnega razvoja Zahodnega Balkana** | Predvideno je sektorsko povezovanje na področju delovanja vseh resorjev. Izpostavljene teme:   * pravosodje in notranje zadeve, migracije, * delovanje RS v okviru EU SVOP na Zahodnem Balkanu, * kibernetska varnost oz. odpornost držav pred kibernetskimi napadi oz. hibridnimi grožnjami, posebna pozornost na vzpostavitvi Kibernetskega centra za Zahodni Balkan * digitalizacija, raziskave in inovacije, * mladi, * enakopravnost spolov, * trajnostni razvoj (dekarbonizacija, infrastrukturna povezljivost, krožno gospodarstvo), * javno zdravje. | VSI RESORJI |
| **Implementacija Sporazuma o vprašanjih nasledstva** | Sodelovanje in angažiranje resorjev pri implementaciji Sporazuma o vprašanjih nasledstva ter opozarjanje na pomen reševanja nasledstvenih vprašanj in spoštovanja mednarodnih obveznosti, kot jih določajo sklepi Evropskega sveta za regijo. | VSI RESORJI |
| **Gospodarska diplomacija** | Ščitenje, uveljavljanje in promoviranje interesov slovenskega gospodarstva na Zahodnem Balkanu. | VSI RESORJI |
| **Sodelovanje v mednarodnih operacijah in misijah na območju Zahodnega Balkana** | Nadaljevanje sodelovanja v mednarodnih operacijah in misijah na območju Zahodnega Balkana s pripadniki Slovenske vojske, policije, civilnimi funkcionalnimi strokovnjaki in drugim osebjem. | MO, MNZ, MZEZ IN DRUGI RESORJI |
| **Aktivnosti v okviru regionalnih povezav** | Nadaljevanje z aktivnostmi v okviru Brdo-Brioni procesa in sodelovanje RS v političnih in regionalnih povezavah.  Poudarek na sodelovanju s civilno družbo in na njeni krepitvi. | MZEZ IN SODELUJOČI RESORJI |

# DEJAVNOSTI RS DO ZAHODNEGA BALKANA

## 3. 1. Politično regionalno sodelovanje

RS bo nadaljevala s podporo Zahodnemu Balkanu na ključnih področjih vzpostavitve vladavine prava in zagotavljanja ekonomskega razvoja, katerega cilj je preseči razvojni razkorak med državami članicami EU in državami regije. RS bo sledila trem ključnim ciljem: nadaljevanje širitvenega procesa z državami Zahodnega Balkana, obravnava politično-varnostnih tem in sektorsko povezovanje na različnih področjih za zagotavljanje trajnostnega razvoja Zahodnega Balkana.

RS bo v razpravah o procesu širitve EU, ki potekajo v kontekstu sprmenjenih geopolitičnih okoliščin po ruski agresiji na Ukrajino, zagovarjala aktivnejši pristop EU do Zahodnega Balkana in podprla predloge za krepitev njegove učinkovitosti. Obenem bo v dvostranskih pogovorih z državami Zahodnega Balkana še naprej opozarjala na nujnost izvedbe reform, kar bo omogočilo napredek v pridružitvenem oziroma pogajalskem procesu. Nadaljevalo se bo delovanje v skupinah prijateljev širitve kot je npr. Talinska skupina.

RS bo nadaljevala z izvajanjem aktivnosti v okviru mednarodnega razvojnega sodelovanja. V skladu s sklepom Vlade RS št. 54100-1/2023/4, z dne 2. 2. 2023, bo okrepila izvajanje dvostranske tehnične pomoči v državah Zahodnega Balkana, s posebnim poudarkom na Bosni in Hercegovini, in tudi sodelovanje v okviru pomoči, ki jo v državah Zahodnega Balkana financira EU (tesno medinstitucionalno sodelovanje in tehnična pomoč v okviru TAIEX). Pri tem si bo RS še naprej prizadevala za povečanje vidnosti dane pomoči in učinkovito zasledovala svoje vitalne in strateške interese v regiji.

Zahodni Balkan je za Nato območje strateškega pomena in ključno za varnost in stabilnost evroatlantskega prostora. Vloga Nata v regiji je osredotočena na omejen politični angažma in praktično podporo reformnim procesom, operativno prisotnost, kot tudi aktivnosti Natovih pisarn v regiji. Za regijo je pomembna tudi Natova politika odprtih vrat, ki ima znaten simbolni pomen.

Na Vrhu Nata junija 2022 so se zaveznice odločile okrepiti podporo reformnim prizadevanjem, spodbude regionalnega miru in varnosti ter zoperstavljanje škodljivemu vplivu zunanjih oz. tretjih akterjev. Pozornost Nata se je še povečala po ruski agresiji na Ukrajino. Strateški pomen regije za zaveznice je potrdil tudi nov strateški koncept Nata.

RS poudarja, da se skozi delovanje Nata na Zahodnem Balkanu izraža trajna zavezanost Nata k miru, stabilnosti in varnosti v regiji. RS podpira celovit in uravnotežen pristop, izpostavlja pomen nadaljnje krepitve koordiniranega sodelovanja Nata in EU v regiji ter opozarja na vpliv tretjih akterjev. V vseh formatih in na vseh ravneh RS podpira evro-atlantsko integracijo regije. RS bo v okviru Nata nadaljevala prizadevanja za uresničevanje usmeritev iz strateškega koncepta glede Zahodnega Balkana, podpirala in sooblikovala politike, stališča in ukrepe za praktično podporo reformnim procesom, vključno z obrambno-varnostnim področjem in krepitvijo regionalnega sodelovanja na področju miru in varnosti.

RS bo nadaljevala tudi z dvostranskim političnim sodelovanjem z državami Zahodnega Balkana. Ključni cilji pri tem so krepitev neposrednih političnih stikov z državami Zahodnega Balkana, krepitev medsebojnega zaupanja v regiji, poglobitev regionalnega sodelovanja z namenom, da države med seboj ustvarijo oblike tvornega sodelovanja in vzajemne pomoči, ustvarjanje ugodnega okolja za dvostransko sodelovanje med državami regije in za krepitev gospodarskih odnosov ter ustvarjanje stabilne in varne soseščine. RS se zavzema za promocijo dobrososedskih odnosov, reševanje odprtih vprašanj v regiji, spravo in krepitev regionalnega sodelovanja. RS bo posebej pozorna na vladavino prava, poslovno okolje v državah regije, krepitev institucij, dobro upravljanje in na boj proti organiziranemu kriminalu. Pozorno bo spremljala tudi nove varnostne izzive. Med ključnimi sredstvi za doseganje teh ciljev so:

* obiski predsednice države, predsednika vlade, ministrice za zunanje in evropske zadeve in drugih resornih ministrov v državah Zahodnega Balkana ter obiski visokih predstavnikov iz regije v RS. Redne konzultacije z navedenimi državami,
* srečanja Brdo-Brioni procesa. Srečanja Berlinskega procesa. Sodelovanje na regionalnih srečanjih Srednjeevropske pobude, Jadransko-jonske pobude, Procesa sodelovanja v jugovzhodni Evropi in Regionalnega sveta za sodelovanje,
* podpora pobudam ostalih ministrstev (npr. varnostno področje, mladi),
* uresničevanje Sporazuma o vprašanjih nasledstva; reševanje nasledstvenih vprašanj,
* resno sodelovanje v okviru vseh mednarodnih organizacij (Svet Evrope, OVSE, OZN): RS bo podpirala dejavnosti mednarodnih in regionalnih organizacij, ki krepijo reformne procese in razvoj regije Zahodnega Balkana. RS bo podpirala politične procese, ki potekajo v teh organizacijah in ki si prizadevajo za miroljubno razrešitev odprtih vprašanj, povezanih z državami regije.

### 3. 1. 1. Reševanje nasledstvenih vprašanj

Tudi v letu 2023 se bodo nadaljevala prizadevanja za dosledno in polno uresničevanje Sporazuma o vprašanjih nasledstva, kar je v pravnem, političnem, finančnem in zgodovinskem interesu RS. Ob tem bo izpostavljen pomen zaprtja še odprtih nasledstvenih vprašanj za uspešen zaključek širitvenega procesa EU na Zahodni Balkan.

S ciljem doseči zaprtje še odprtih nasledstvenih vprašanj bodo potekala prizadevanja, da se ta vprašanja izpostavlja ob vseh relevantnih priložnostih ter da se okrepi dialog tako na ravni visokih predstavnikov za nasledstvo kot pooblaščenih predstavnikov držav naslednic po posameznih prilogah Sporazuma o vprašanjih nasledstva. RS bo aktivna pri iskanju rešitev za odpravo blokade na področju pogovorov visokih predstavnikov za nasledstvo v okviru Stalnega skupnega odbora, katerega naslednje zasedanje bi moralo biti v Severni Makedoniji. Poleg iskanja rešitev v okviru dialoga vseh petih držav naslednic, bo RS vprašanja naslavljala tudi dvostransko, na tistih področjih, kjer to ne bo posegalo v pravice drugih držav naslednic.

Veliko pozornosti bo namenjene zlasti dvostranskemu dialogu s Srbijo, kjer se nahajajo številni predmeti slovenske kulturne dediščine, katerih vračilo želi RS, prav tako se vsi državni arhivi nahajajo v Beogradu, s tem pa tudi ključni podatki o sredstvih, dolgovih in premoženju nekdanje skupne države.

RS je leta 2021 sklicala zadnje, drugo zasedanje skupnega odbora za premično in nepremično premoženje in si bo še naprej prizadevala, da bi Hrvaška tretje zasedanje sklicala čim prej. RS si bo prizadevala, da bi spomladi 2023 prišlo do dogovora vlad RS in Srbije o vračilu predmetov slovenske kulturne dediščine, ki se nahaja na ozemlju Srbije. Kjer vrnitev predmetov slovenske kulturne dediščine v fizični obliki ni mogoča, bo RS zagovarjala natančen popis, kje se ti predmeti nahajajo, v kakšnem stanju so in zagotovitev njihovega rednega vzdrževanja ter dostopnost javnosti. Ti predmeti bi morali biti v Srbiji zaščiteni enakovredno predmetom srbske kulturne dediščine. RS bo v dialogu s Hrvaško še naprej spodbujala dogovor o tem, da se preveri stanje predmetov slovenske kulturne dediščine na Hrvaškem.

V zaključni fazi procesa nasledstva diplomatskih nepremičnin nekdanje Socialistične federativne republike Jugoslavije (SFRJ) v tujini lahko RS realno pričakuje še pripadajoči 14-odstotni delež od nasledstva kompleksa v Moskvi. V pogovorih držav naslednic bo RS dajala prednost menjavi kompleksa za manjše nepremičnine, odprta pa ostaja tudi za druge možnosti. Poleg tega bo v nadaljevanju potrebno dogovoriti tudi nasledstvo novo najdenih nepremičnin (stanovanje v Londonu in dve nepremičnini v Albaniji, ki sta predmet sodnih postopkov), kjer bi RS lahko dobila pripadajoči delež. RS si bo še naprej prizadevala, da se države dogovorijo tudi glede nasledstva nepremičnin, ki so jih uporabljali vojaških diplomatski predstavniki nekdanje skupne države v tujini, po načelih priloge B Sporazuma o vprašanjih nasledstva.

RS si bo še naprej prizadevala za ustrezno rešitev odprtih vprašanj na področju delitve finančnih sredstev in obveznosti, zlasti glede dostopa do arhiva Narodne banke Jugoslavije (NBJ), delitve sredstev pri mešanih bankah, dogovora o poplačilu dolga do Organizacije združenih narodov in delitve klirinškega dolga do nekdanje Češkoslovaške republike. Glede vprašanja dolga nekdanje SFRJ do Libije, ki ostaja odprto, je nujno ugotoviti, ali gre za dolg, ki je predmet nasledstva. Predmet pogovorov o nasledstvu obveznosti je lahko samo nealociran dolg. RS si bo še naprej prizadevala za nadaljevanje pogajanj o prevzemu jamstev nekdanje SFRJ oziroma NBJ za devizne hranilne vloge. Naslednji sestanek skupnega odbora za prilogo C Sporazuma o vprašanjih nasledstva bo RS sklicala predvidoma v prvi polovici leta 2023.

Na področju nasledstva arhivov si bo RS tudi v letu 2023 prizadevala za potrditev skupne politične izjave o podpori izvedbi projekta digitalizacije skupnih arhivov bivše SFRJ in za pridobitev mednarodnih finančnih sredstev ter sredstev mednarodne razvojne pomoči za realizacijo tega projekta. RS bo nadaljevala tudi prizadevanja, da se vrnejo slovenski arhivi, ki se nahajajo v posameznih drugih državah naslednicah, in da se izboljša dostopnost do tistih zveznih arhivov, ki niso predmet delitve in ostajajo shranjeni v nekdanjih zveznih institucijah kot skupna dediščina.

Nadaljevala se bodo prizadevanja za ureditev nasledstva Beneškega paviljona, kjer je RS že pred dvema letoma prosila Srbijo za dokumentacijo, vendar odgovora ni bilo. Glede paviljona je treba urediti vprašanje vpisa solastniških deležev držav naslednic v italijansko zemljiško knjigo, države naslednice pa se morajo dogovoriti tudi o souporabi ali odkupu paviljona s strani ene od držav. RS bo naslavljala tudi vprašanje vzdrževanja skupnih vojnih grobišč nekdanje SFRJ in obeležij v tretjih državah, kjer bo iskanje rešitev iskala tudi v dialogu z lokalnimi skupnostmi.

Na področju zasebnega premoženja in pridobljenih pravic ima RS evidentirana odprta vprašanja v odnosih s Srbijo (po trenutno dostopnih podatkih gre za pet podjetij), ki jih ureja dvostransko. Rešujejo se v okviru sodnih postopkov v Srbiji, kjer se pričakuje, da bodo postopki zaključeni ob upoštevanju neposredne uporabljivosti priloge G Sporazuma o vprašanjih nasledstva in obstoja vzajemnosti. Če bodo odločitve pravosodnih organov drugačne, se bo vprašanje ponovno izpostavilo v dvostranskem dialogu s Srbijo.

### 3. 1. 2. Proces sodelovanja v Jugovzhodni Evropi – South-East European Cooperation Process (SEECP)

RS s sodelovanjem v SEECP izraža interes, da tudi v tem multilateralnem okvirju prispeva k politični in varnostni trdnosti ter gospodarskemu napredku regije jugovzhodne Evrope. Na operativni ravni je članstvo v SEECP okrepilo status RS znotraj Sveta za regionalno sodelovanje (RCC), kot njegovega izvršnega sekretariata s sedežem v Sarajevu, ter odprlo možnost za večji delež v projektih, ki jih v prid držav regije izvaja RCC in financira iz sredstev držav članic, donatorjev in iz evropskih skladov.

Od 1. 7. 2022 do 30. 6. 2023 SEECP predseduje Črna gora, 1. 7. 2023 pa bo enoletno predsedovanje prevzela Severna Makedonija. V okviru programa predsedovanja bosta predsedujoči v letu 2023 organizirali naslednja srečanja udeleženk SEECP, za katera je predvidena udeležba predstavnikov RS na politični ravni:

| **Dogodek** | **Datum/kraj** |
| --- | --- |
| Sestanek političnih direktorjev/nacionalnih koordinatorjev SEECP | februar, april, junij 2023 - Podgorica  september 2023 - Bruselj ali New York,  oktober, november 2023 – Skopje |
| Neformalno srečanje ministrov za zunanje zadeve udeleženk SEECP | april 2023 – Podgorica |
| Zasedanje odborov parlamentov SEECP | sredina maja 2023 – Podgorica/Budva |
| Vrh predsednikov držav in vlad udeleženk SEECP | konec junija 2023 – Podgorica/Budva - (prevzem predsedovanja - Skopje) |
| Ministrsko srečanje udeleženk SEECP | september 2023 – Bruselj ali New York (ob robu zasedanja GS OZN) |

### 3. 1. 3. Svet za regionalno sodelovanje – Regional Cooperation Council (RCC)

Temeljna platforma delovanja RCC je Strategija za jugovzhodno Evropo 2030, ki je bila sprejeta junija 2021 v Antaliji. Z usklajenim delovanjem držav podpisnic je cilj ustvariti pogoje, da bi v srednjeročnem obdobju v regiji ustvarili milijon novih delovnih mest, zvišali povprečni bruto domači proizvod (BDP) na prebivalca, s sedanjih 36 na 44 odstotkov povprečja EU in podvojili obseg trgovinske menjave ter olajšali pretok oseb blaga in storitev med državami Zahodnega Balkana - zmanjšati revščino in neenakost, opolnomočenje žensk, izboljšati socialno vključenost, upočasniti upadanje prebivalstva v regiji, z izboljšanjem kakovosti življenja državljanov ter pospešiti zeleni in digitalni prehod, brez povečanja socialno-ekonomskih neenakosti ter oviranja konkurenčnosti in razvoja zasebnega sektorja, z regionalnim političnim procesom.

Članstvo RS v RCC in v njegovem upravnem odboru omogoča neposredni dostop do informacij o projektih in sodelovanje v odločanju o načinih njihove izvedbe. RS podpira krepitev sodelovanja z EK in finančno podporo državam Zahodnega Balkana.

RCC usmerja regionalno politično in varnostno sodelovanje na ravni SEECP in podpira evroatlantsko integracijo kandidatk. Strategija širitve EU in Berlinski proces potrjujeta nepogrešljivo vlogo RCC v teh prizadevanjih. Ta sporočila so implementirana v novi triletni strategiji in delovnem programu 2020-2022 ter Strategiji za Jugovzhodno Evropo 2030.

Posebno vlogo je imel RCC pri vzpostavljanju "zelenih koridorjev" znotraj Zahodnega Balkana ter med regijo in EU za prevoz hrane, zdravil, medicinske opreme v razmerah, nastalih zaradi pandemije covid-19, in pri podpisu sporazuma o mobilnem gostovanju za države Zahodnega Balkana.

RS v okviru RCC zasleduje več ciljev. Trajni mir v regiji Zahodnega Balkana, kot tudi politična in gospodarska stabilnost v regiji, so ključnega pomena, saj so od njih odvisna nacionalna varnost in gospodarski razvoj RS. Znotraj RCC RS zasleduje tudi druge prednostne naloge, ki jih v odnosu do Zahodnega Balkana izpostavlja pri svojem delovanju znotraj EU. Med njimi gre predvsem izpostaviti Pozitivno agendo za mlade Zahodnega Balkana, ki je nastala kot slovensko-francoska pobuda na ministrskem zasedanju Brdo-Brijuni procesa in digitalizacijo Zahodnega Balkana.

Predvidena je udeležba predstavnikov RS na naslednjih srečanjih RCC:

| **Dogodek** | **Datum/kraj** |
| --- | --- |
| Upravni odbor RCC – politični direktorji/nacionalni koordinatorji | marec 2023 - Sarajevo |
| Srečanje nacionalnih koordinatorjev in odbora za spremljanje Strategije 2030 | 7. marec 2023 - Carigrad |
| Upravni odbor RCC – politični direktorji/ nacionalni koordinatorji | maj 2023 - Sarajevo |
| Ministrsko letno srečanje držav članic upravnega odbora | junij 2023 - Podgorica |
| Upravni odbor RCC – politični direktorji/ nacionalni koordinatorji | oktober 2023 - Sarajevo |

### 3. 1. 4. Srednjeevropska pobuda (SEP) - Central European Initiative (CEI)

RS s članstvom v SEP potrjuje svojo srednjeevropsko identiteto.Z akcijskim načrtom za obdobje 2021-2023 medsebojno sodelovanje in projekti SEP dobivajo širšo dimenzijo, zato si bo RS prizadevala za aktivnejšo vključitev v izvajanje projektov in sodelovanje z drugimi članicami pobude. Uveljavil se je vzajemni interes za sodelovanje med sekretariatom SEP v Trstu in podporno točko za EUSAIR v RS, ter stalnim sekretariatom JJP v Anconi. Politični dialog se odvija skozi srečanja ministrov za zunanje zadeve, spomladi v predsedujoči državi in neformalno ob robu zasedanja Generalne skupščine OZN jeseni v New Yorku. Od februarja lani so države članice in sekretariat SEP vključene v humanitarno pomoč Ukrajini z jasnim stališčem o zamrznitvi članskega statusa Belorusiji in obsodbi agresije Rusije na Ukrajino.

Vsakokratno predsedovanje se zaključi z vrhom predsednikov vlad držav članic. SEP trenutno predseduje Moldova.

Vse bolj vidno vlogo SEP dobiva kot opazovalka v Generalni skupščini OZN. Zasedanja se udeležuje bienalno.

Predvidena je udeležba predstavnikov RS na naslednjih srečanjih SEP (končni program dogodkov za leto 2023 še ni sprejet):

| **Dogodek** | **Datum/kraj** |
| --- | --- |
| Sestanki odbora nacionalnih koordinatorjev | 14. februar 2023 - Trst  april 2023 – Bruselj  junij 2023 – Chisinau  oktober 2023 – Chisinau  december 2023 – Chisinau |
| Sestanek ministrov za zunanje zadeve držav članic SEP | junij 2023 – Chisinau |
| Neformalno srečanje zunanjih ministrov držav članic SEP | september 2023 - Chisinau |
| Parlamentarna skupščina držav članic SEP | november 2023 – Chisinau |
| Vrh predsednikov držav/vlad držav članic SEP | december 2023 – Chisinau |

### 3. 1. 5. Jadransko jonska pobuda (JJP) – Adriatic Ionian Initiative (AII)

Države članice Jadransko-jonske pobude (JJP) povezuje skupen življenjski prostor, ki se razprostira okoli Jadranskega in Jonskega morja. To je prostor, ki je teritorialno povezan in tako močno soodvisen, da potrebuje skupno skrb in usklajeno ukrepanje. Do 31. 5. 2023 JJP predseduje Bosna in Hercegovina, s 1. 6. 2023 pa enoletno predsedovanje prevzema Hrvaška.

Krovni cilj integracije v okviru jadransko-jonske regije je spodbujanje trajnostne gospodarske in socialne blaginje ter krepitev privlačnosti, konkurenčnosti in povezljivosti regije, obenem pa skrb za sonaravni razvoj zaledja ter obalnih in morskih ekosistemov s poudarkom na zdravju, kot horizontalni dobrini. Izhajajoč iz prizadevanj mednarodne skupnosti je namen pobude obenem spodbujanje politične in gospodarske stabilnosti kot trdnega temelja za proces evropske integracije držav Zahodnega Balkana.

S članstvom v Jadransko-jonski pobudi se RS uveljavlja tudi kot pomorska država. Ker njeno poglavitno poslanstvo ostaja izkoristiti znanje in izkušnje članic EU v prid nečlanicam znotraj povezave ter se pri tem opreti tudi na sredstva iz evropskih skladov, članstvo RS omogoča, da se s sorazmerno nizkimi stroški (za JJP ni članarine) uveljavlja kot regionalni igralec, še zlasti v odnosu do držav Zahodnega Balkana. To obenem odpira možnosti za koristno mreženje med državnimi organi in najrazličnejšimi institucijami na širokem prostoru srednje Evrope in Balkana ter je dopolnilo dvostranskim odnosom RS s članicami te povezave.

V svojem delovanju v JJP RS izhaja iz prioritet svojega minulega predsedovanja JJP kakor tudi iz prioritet predsedovanja držav članic EU Svetu EU, kot so širitev EU na Zahodni Balkan, zelena agenda in digitalizacija ter postkovidno okrevanje gospodarstva, kakor tudi dogodki, povezani s parlamentarno in poslovno dimenzijo, turizmom ter s kulturnim, univerzitetnim in znanstvenim sodelovanjem, vse s poudarkom na nadaljnjem delovanju in razvijanju vloge civilne družbe. Dogodki so organizirani na strokovni ravni in zajemajo vse vsebine delovanja pobude, ki so praviloma povezane tudi z izpolnjevanjem standardov držav kandidatk za članstvo v EU in interesi RS, ki jih uresničuje s sodelovanjem v pobudi.

Po agresiji Rusije nad Ukrajino predsedujoče države, v sodelovanju s sekretariatom v Anconi, vključujejo v programe in aktivnosti držav članic podporo ukrajinski strani, z obsodbo agresije, krepitev regionalne solidarnosti na humanitarnem in drugih področjih, kot so povezljivost, skrb za begunce in mlade.

Predvidena je udeležba predstavnikov RS na naslednjih srečanjih JJP:

| **Dogodek** | **Datum/kraj** |
| --- | --- |
| Sestanek visokih predstavnikov JJP | marec 2023 – virtualno  maj 2023 – Sarajevo  oktober, december 2023 – Zagreb |
| Konferenca predsednikov parlamentov držav članic JJP | april 2023 – Sarajevo |
| Ministrski svet držav članic JJP | maj 2023 - Sarajevo |

3. 2. Brdo-Brioni proces

RS bo še naprej krepila/razvijala sodelovanje med državami EU in Zahodnega Balkana v okviru Brdo-Brioni procesa ob udeležbi predstavnikov vseh držav v regiji, saj prispeva k dialogu o ključnih vprašanjih, ki so v skupnem interesu, krepi evropsko perspektivo celotne regije in napredek na področju reform ter odgovornost za stabilnost in razvoj držav Zahodnega Balkana.

V letu 2023 je načrtovan Vrh voditeljev Brdo-Brioni procesa, predvidoma v drugi polovici leta.

3. 3. Berlinski proces

RS je članica Berlinskega procesa od njegove ustanovitve leta 2014. Berlinski proces vključuje šest držav Zahodnega Balkana in nekatere članice EU. Zadnji Vrh je potekal novembra 2022 v Berlinu. Ključni dosežek Vrha 2022 je bil podpis treh sporazumov med državami Zahodnega Balkana: o priznavanju osebnih izkaznic za prehajanje meje, o medsebojnem priznavanju univerzitetnih diplom in o priznavanju poklicnih kvalifikacij za zdravnike, zobozdravnike in arhitekte. Gre za sporazume, ki so bistvenega pomena za delovanje skupnega regionalnega trga. Na vrhu so bili predstavljeni tudi sklepi predsedujočega in skupna izjava o energetski varnosti in zelenem prehodu.

Naslednji Vrh Berlinskega procesa bo predvidoma potekal v drugi polovici leta 2023 v Albaniji.

3. 4. Makroregionalne strategije EU

RS z državami Zahodnega Balkana tesno sodeluje v okviru Strategije EU za podonavsko regijo (EUSDR) in Strategije EU za jadransko-jonsko regijo (EUSAIR). Makroregionalne strategije bodo še naprej predstavljale edinstveno priložnost za povezovanje z državami Zahodnega Balkana, saj vse države, ne glede na članstvo v EU, sodelujejo na enakopravni osnovi. Znotraj EUSDR sodelujejo tri države Zahodnega Balkana (Bosna in Hercegovina, Črna Gora in Srbija) in dve državi Vzhodnega partnerstva (Ukrajina in Moldavija), znotraj EUSAIR pa sodeluje pet držav Zahodnega Balkana (Albanija, Bosna in Hercegovina, Črna Gora, Severna Makedonija in Srbija).

V letu 2023 bo RS osredotočena na predsedovanje EUSDR, v okviru katerega si je kot prioriteto zadala izboljšanje vključenosti in sodelovanja vseh držav v EUSDR, s poudarkom na državah, ki niso članice EU. RS bo v okviru te prioritete podala predloge za boljše izkoriščanje potenciala sodelovanja v okviru EUSDR za te države in s tem prispevala k njihovi boljši vključenosti v Strategijo. Pomemben dejavnik opolnomočenega sodelovanja v EUSDR s strani držav ne-članic je usklajenost virov financiranja iz sredstev predpistopne pomoči (IPA) oziroma sredstev Instrumenta za sosedstvo ter razvojno in mednarodno sodelovanje (NDICI) s prioritetami makroregionalnih strategij. Umeščanje prioritet makroregionalnih strategij je zlasti z vidika programiranja IPA III kontinuiran proces, v katerega morajo biti aktivno vključene tudi vse institucije na strani EU, za kar si bo RS še posebej prizadevala.

Skladno z dogovorjenim vrstnim redom predsedovanj bo Bosna in Hercegovina predsedovala EUSDR v letu 2025. RS si bo v času svojega predsedovanja tej Strategiji prizadevala za aktivno vključenost predstavnikov Bosne in Hercegovine na zasedanjih upravljavske strukture EUSDR ter izvedbo ustreznih aktivnosti za opolnomočenje partnerjev iz Bosne in Hercegovine za uspešno izvedbo njihovega predsedovanja v letu 2025.

Poseben poudarek bo v času predsedovanja EUSDR RS namenila vključevanju mladih iz regije. RS bo mladim iz regije dala priložnost, da preko delovnega procesa "POPRI startup-challenge", ki ga vodi RS, razvijejo svoje potenciale in s svojimi predlogi prispevajo k reševanju konkretnih izzivov v regiji.

S tematskimi prioritetami svojega predsedovanja EUSDR bo RS naslavljala aktualne izzive v regiji. Predsedovanje RS se bo osredotočilo na razvoj družbe znanja in poklicev prihodnosti kot odgovor na številne prilagoditve v družbi in gospodarstvu v regiji, ki bodo posledica zelene in digitalne preobrazbe. Prav tako se bo RS posvetila prometnim in energetskim izzivom v regiji, ki so se zaradi ruske agresije na Ukrajino še povečali. V okviru obeh tematskih prioritet se pričakuje priprava priporočil in predlogov, ki bodo vključeni v ministrsko deklaracijo ob zaključku predsedovanja EUSDR.

Sklepno dejanje slovenskega predsedovanja EUSDR bo predstavljal 12. letni forum, ki bo potekal konec oktobra 2023 v RS. Letnega foruma, kot sklepnega dejanja vsakega predsedstva, se običajno udeležijo vsi deležniki iz regije. V okviru foruma bo potekalo tudi zasedanje ministrov, pristojnih za EUSDR, ki bodo sprejeli ministrsko deklaracijo in podali politične usmeritve za prihodnje izvajanje Strategije. RS si bo prizadevala, da bo deklaracija vsebinska in politična, z močno spodbudo za države Zahodnega Balkana in Vzhodnega partnerstva za okrepljeno sodelovanje v okviru EUSDR.

Septembra 2023 RS načrtuje organizacijo tradicionalnega Tedna sredozemske obale in makroregionalnih strategij, v okviru katerega bo potekala izmenjava mnenj o reševanju skupnih izzivov obale Jadranskega morja in zaledja ter sodelovanja med makroregionalnimi strategijami. V okviru dogodka se RS namerava osredotočiti predvsem na skupne tematske prioritete EUSAIR in EUSDR, v okviru katerih sodelujejo države Zahodnega Balkana ter skupne institucionalne izzive vseh makroregionalnih strategij.

V okviru EUSAIR bo v letu 2023 RS intenzivno sodelovala z Bosno in Hercegovino kot predsedujočo državo. V letu 2023 si bo RS prizadevala za strukturirano vključevanje mladih iz vseh držav regije v delovanje Strategije. To je politična zaveza, ki je bila po vzoru drugih makroregionalnih strategij sprejeta v letu 2022 s Tiransko deklaracijo. RS bo še naprej vodila projekt EUSAIR POPRI, tekmovanje mladih jadransko jonske regije v podjetništvu, katerega namen je povezovati tehnološke parke v regiji in s tem mladim dati priložnost razvoja podjetniškega potenciala.

Izvajanje EUSAIR in podpora predsedovanju Bosne in Hercegovine ne bi bila mogoča brez projekta podporne strukture t.i. EUSAIR Facility Point, kjer RS igra vlogo vodilnega partnerja projekta (Ministrstvo za kohezijo in regionalni razvoj - MKRR). V okviru projektnega partnerstva RS sodeluje z vsemi EUSAIR državami, tudi partnericami iz Zahodnega Balkana. Leto 2023 je za projekt Facility Point prelomno, saj se bo avgusta zaključil projekt vezan na programsko obdobje 2014-2020. V prvi polovici leta bodo tako potekale intenzivne aktivnosti priprave novega Facility Point projekta 2023-29, njegova prijava na IPA ADRION Interreg program in začetek izvajanja jeseni. V nov projekt bodo za ustrezno podporo delovanju EUSAIR vključeni projektni partnerji iz vseh držav Zahodnega Balkana, po novem tudi iz Severne Makedonije.

V letu 2023 bo Facility Point nadaljeval s koordinacijo procesa revizije Akcijskega načrta, ki je bil med drugim začet tudi z razlogom krepitve vloge EUSAIR pri podpori državam Zahodnega Balkana v njihovih predpristopnih prizadevanjih.

Podpora strateškega projekta EUSAIR Facility Point državam Zahodnega Balkana bo tudi v letu 2023 obsegala organizacijo zasedanj upravljavske strukture EUSAIR, pomoč pri izvedbi letnega foruma in drugih tematskih dogodkov, komunikacijske in promocijske aktivnosti, nadaljevanje razvoja strateških projektov EUSAIR, podporo procesu umeščanja makroregionalnih prioritet v programske dokumente 2021-2027 in usklajeno delovanje vseh makroregionalnih strategij EU ter zagotavljanje pomembnega mesta in vloge partnerjem iz Zahodnega Balkana.

3. 5. Krepitev gospodarskega sodelovanja

RS bo tudi v prihodnje, tako v okviru EU kot v drugih okvirih, delovala v skladu z usmeritvami, ki zagotavljajo ustvarjanje ugodnega okolja na Zahodnem Balkanu za zastopanje slovenskih nacionalnih interesov, pri čemer so varnost, stabilnost in razvoj regije bistvenega pomena, še posebej z gospodarskega vidika. MZEZ bo (v sodelovanju z ostalimi deležniki) še naprej izvajalo vse aktivnosti na terenu v okviru pristojnosti gospodarske diplomacije z namenom zaščite in uveljavljanja poslovnih interesov naših podjetij. Krepitvi gospodarskih odnosov z državami Zahodnega Balkana bo pripomogla tudi izvedba načrtovanih gospodarskih konzultacij ter morebitni prenos znanj na področju organizacije gospodarske diplomacije.

Diplomatsko konzularna predstavništva (DKP) RS v državah Zahodnega Balkana tudi v letu 2023 načrtujejo več aktivnosti na področju krepitve dvostranskega gospodarskega sodelovanja.

Veleposlaništvo RS v Beogradu načrtuje srečanja podjetij s slovenskim kapitalom s posameznimi ministri srbske vlade; srečanje in panelno razpravo s podjetij in predstavniki institucij o novostih in spremembah po vstopu Hrvaške v Schengenski prostor; ekološki dogodek podjetij s slovenskim kapitalom in lokalnim partnerjem (nevladno organizacijo, ki deluje na področju ekologije); obisk projektov OVE slovenskih investitorjev skupaj z resornim ministrom ter promocijo organske proizvodnje hrane s slovenskim podjetjem v Srbiji in lokalnimi partnerji.

Veleposlaništvo RS v Tirani načrtuje organizacijo poslovne konference (predvsem s področja vodnih in zelenih virov), pogozdovanje (vezava na Ministrstvo za kmetijstvo, gozdarstvo in prehrano - MKGP in UNIDO), krožno gospodarstvo, trajnostni turizem, avto-moto industrija (vezava na UNIDO), infrastruktura, energetika) ter izvedbo dvostranskega obiska ministra za gospodarstvo, turizem in šport RS v Albaniji.

Veleposlaništvo RS v Skopju načrtuje, v sodelovanju s slovenskimi gospodarstveniki v Severni Makedoniji in makedonskimi gospodarskimi zbornicami, izvedbo srečanja in mreženja z makedonskimi gospodarstveniki in makedonsko vlado v kontekstu začetka pristopnih pogajanj Severne Makedonije z EU ter sodelovanje pri koriščenju sredstev IPA; srečanja s slovenskimi gospodarstveniki z namenom preučitve novih zakonov, ki neposredno zadevajo slovenska podjetja.

Veleposlaništvo RS v Podgorici načrtuje organizacijo poslovne konference, v sodelovanju z Inštitutom za strateške rešitve (ISR) iz Ljubljane; dvostranski obisk ministra za gospodarstvo, turizem in šport RS v Črni gori; podporo aktivnostim Slovenskega poslovnega kluba v Črni gori.

Veleposlaništvo RS v Sarajevu načrtuje nadaljevanje aktivnosti vinske diplomacije z organizacijo vinskih pokušin in udeležbo na vinskih sejmih; organizacijo DiplomatSki - smučarsko druženje na Jahorini za diplomate, ki ga podpirajo številna slovenska podjetja kot sponzorji (velika medijska odmevnost), promocijo pomena čebel kot opraševalcev ter medu v okviru svetovnega dneva čebel (projekt Makročebela v enem od trgovskih centrov v Sarajevu) ter nadaljevanje aktivne podpore slovenskemu gospodarstvu na trgu Bosne in Hercegovine.

**Albanija**

Internacionalizacija

V letu 2023 se SPIRIT v sodelovanju z GZS dogovarja za izvedbo poslovne konference z Albanijo.

Gospodarsko razvojno sodelovanje

V letu 2023 je načrtovano nadaljevanje pilotnega projekta na temo trajnostnega razvoja na področju gozdov in lesa v Albaniji. Cilj je prispevati k vzpostavitvi Centra za poklicno izobraževanje in usposabljanje na Kmetijski univerzi v Tirani (Fakulteta za gozdarske vede/Oddelek za lesno industrijo - FoFs) v tesnem sodelovanju z albanskim grozdom za lesno industrijo (WICA). Center za poklicno izobraževanje in usposabljanje si bo prizadeval za spodbujanje poklicnega izobraževanja in usposabljanja, ki temelji na kompetencah, za zaposlene v WICA in širše kot sredstvo za povečanje odličnosti v FoFS ter spodbujanje strokovnega usposabljanja in inovacij za lesno industrijo v Albaniji. Dolgoročno bo Center prispeval k povečanju vloge akademskih krogov v nacionalnih in regionalnih razvojnih procesih, s čimer se bo povečala učinkovitost delovno intenzivnih gospodarskih sektorjev, povezanih z lesno industrijo, pa tudi s trajnostno rabo naravnih virov.

Turizem

V Albaniji je predvidena gospodarska konferenca, kjer bo posebna pozornost namenjena turizmu. Predviden je podpis memoranduma o sodelovanju na področju turizma.

**Bosna in Hercegovina**

Gospodarsko razvojno sodelovanje

Predviden je zaključek večletnega UNIDO projekta Krepitev sistema kakovosti tehnoloških in industrijskih proizvodov in storitev v Bosni in Hercegovini - Kompetenčni center za zagotavljanje kakovosti na področju CMM v Bosni in Hercegovini, ki je zaradi pandemije covid-19 podaljšan do sredine leta 2023.

Turizem

RS lahko BiH nudi strokovno pomoč na področju turističnih vsebin in razvoju trajnostnega turizma.

**Črna gora**

Internacionalizacija

V letu 2023 se SPIRIT v sodelovanju z GZS dogovarja za gospodarsko delegacijo v Črno goro.

**Severna Makedonija**

Gospodarsko razvojno sodelovanje

V letu 2023 se bo v okviru mednarodnega razvojnega sodelovanja izvajal projekt »Priprava in uvajanje digitalizacije v Državnem arhivu Republike Severne Makedonije«, katerega namen je priprava izvedbenega načrta strategije celovite digitalizacije arhiva Severne Makedonije, v drugi fazi pa bo v obliki pilotnega projekta izvedena osnovna postavitev profesionalne programske opreme za upravljanje z dokumentacijo, s katero bo Državni arhiv Republike Severne Makedonije lahko uspešno začel oz. na bolj strukturiran in varen način nadaljeval proces digitalizacije arhivske dokumentacije.

**Srbija**

Internacionalizacija

V letu 2023 se SPIRIT, v sodelovanju z GZS, dogovarja za obisk v Srbiji. Pričakuje se, da bodo v okviru javnega razpisa tudi v 2023 sodelovali s slovenskim poslovnim klubom iz Srbije.

Gospodarsko razvojno sodelovanje

V letu 2022 je MGRT skupaj z UNIDO začel pripravljati temelje za projekt "Povezovanje slovenskega avtomobilskega grozda na področju Zahodnega Balkana - povezovanje s tehničnimi univerzami - skupaj z EU" (angl. Integrating Western Balkan suppliers with European automotive value chains – potential for linking Slovenian automotive cluster to selected potential supplier countries”). Projekt bo vezan na področje avtomobilske industrije. Interes je, da se projekt izvede tudi s pomočjo sredstev EU, in sicer prek UNIDO, ki ima z EU posebno pogodbo o sodelovanju in financiranju. V njem bodo nosilci projekta povabili k sodelovanju slovenska podjetja, predvsem iz skupine podjetij avtomobilskega grozda in meroslovja.

Turizem

STO načrtuje delavnico promocije slovenskega turizma v Beogradu.

**Sodelovanje na področju financ**

**Sodelovanje na področju davčnih in carinskih zadev**

Finančna uprava RS (FURS) bo tudi v letu 2023 zagotavljala tehnično pomoč in sodelovala v aktivnostih mednarodnega razvojnega sodelovanja na Zahodnem Balkanu. Pobude in prošnje za tehnično pomoč, študijske obiske ter za sodelovanje v devostranskih in mednarodnih projektih pomoči bo FURS zagotavljala v okviru svojih zmožnostih ter aktivno pomagala državam Zahodnega Balkana pri modernizaciji njihovih davčnih in carinskih sistemov ter pripravi na integracijo v EU.

**Sodelovanje na področju preprečevanja pranja denarja in financiranja terorizma**

V letu 2023 se predvideva nadaljevanje izvajanja dvostranske tehnične pomoči Severni Makedoniji, s predvidenim poudarkom na 5. krogu ocenjevanja Odbora strokovnjakov Sveta Evrope (MONEYVAL), ki je v teku. Urad za preprečevanje pranja denarja (UPPD) bo predstavil izkušnje v zvezi z izvedbo ocenjevanja in pripravo obravnave poročila na plenarnem zasedanju odbora MONEYVAL. Del projekta bo (kot doslej) namenjen tudi konkretnim zadevam s področja preprečevanja pranja denarja in financiranja terorizma ter izmenjavi medsebojnih izkušenj.

V primeru, da bi katera koli država Zahodnega Balkana izrazila željo oziroma potrebo po sodelovanju tudi v prihodnjem letu, bo UPPD pripravljen ponuditi vso razpoložljivo pomoč in podporo.

3. 6. Razvojno sodelovanje z državami Zahodnega Balkana

V skladu z Resolucijo o mednarodnem razvojnem sodelovanju in humanitarni pomoči bo RS svoje aktivnosti na Zahodnem Balkanu osredotočala na razvoj programov in projektov v skladu s prednostnimi vsebinskimi področji, s poudarkom na približevanju regije evropskim integracijam. Slovenske aktivnosti bodo prispevale k trajnostnemu razvoju partnerskih držav v gospodarski, družbeni in okoljski razsežnosti ter k stabilnosti v regiji.

Mednarodno razvojno sodelovanje z državami regije poteka na podlagi podpisanih sporazumov o razvojnem sodelovanju.

V letu 2023 se bo nadaljevalo izvajanje razvojnih in humanitarnih projektov ter projektov dvostranske tehnične pomoči. Poudarki bodo na krepitvi civilne družbe, sodelovanju na področju zdravstva, urejenih in varnih migracij ter štipendiranju in oprostitvi šolnin za državljane držav Zahodnega Balkana, ki se izvajajo v skladu s podpisanimi dvostranskimi sporazumi. Na Kosovu in v Albaniji se bo nadaljeval projekt Naše pravice.

Projekte izvajajo resorna ministrstva in izvajalske ustanove: Center za evropsko prihodnost (CEP), ITF Ustanova za krepitev človekove varnosti, Center za mednarodno sodelovanje in razvoj (CMSR), razvojne in humanitarne nevladne organizacije (NVO) ter slovenske univerze. Pomemben partner RS na Zahodnem Balkanu je tudi mednarodna organizacija Center za razvoj financ (CEF), s sedežem v Ljubljani, ki izvaja projekte izobraževanja notranjih revizorjev in računovodij v javnem sektorju ter seminarje in delavnice s področja upravljanja javnih financ, centralnega bančništva in izvajanja reform.

Posebna pozornost bo namenjena vključevanju slovenskih gospodarskih subjektov v projekte mednarodnega razvojnega sodelovanja, ki lahko pomembno prispevajo k doseganju ciljev trajnostnega razvoja v partnerskih državah. Predvidena je vključitev zasebnega sektorja tudi v nove triletne projekte nevladnih organizacij na Zahodnem Balkanu.

RS bo nadaljevala z izvajanjem projektov z drugimi državami donatorkami in ostaja odprta za krepitev tovrstnega sodelovanja pri skupnih razvojnih projektih v državah Zahodnega Balkana.

V letu 2023 MZEZ načrtuje podporo aktivnostim tehnične pomoči pri pogajanjih za članstvo v EU, po posameznih pogajalskih poglavijih, projektom nevladnih organizacij v obdobju 2023-2025, ki bodo izbrani na javnem razpisu, podporo nevladnim organizacijam v okviru vsakoletnega poziva za sofinanciranje projektov nevladnih organizacij, ki jih že sofinancira Evropska komisija ter projektom, ki jih izvajajo ustanove CEP, ITF, CMSR ter mednarodna organizacija CEF.

**Tehnična pomoč**

Za projekte tehnične pomoči so trenutno načrtovana sredstva v višini 126.864 EUR. Predloge MZEZ še zbira.

**Nevladne organizacije**

S sredstvi MZEZ bo prek nevladnih organizacij v obdobju 2023-2025 na Zahodnem Balkanu podprtih predvidoma šest projektov, po en projekt v vsaki državi. Skupna vrednost projektov je do 1.060.000 EUR, in sicer po en projekt v skupni vrednosti do 240.000 EUR v Črni gori in v Severni Makedoniji ter po en projekt v vrednosti do 145.000 EUR v vsaki od preostalih držav Zahodnega Balkana (javni razpis je v teku).

Septembra 2023 bo objavljen vsakoletni poziv za sofinanciranje projektov nevladnih organizacij, ki jih že sofinancira Evropska komisija.

**CEF**

S sredstvi MZEZ v skupni višini 601.500 EUR se bosta v 2023 nadaljevala triletna regionalna projekta CEF na področju učinkovitega upravljanja javnega premoženja države in na področju upravljanja domačih prihodkov za trajnostni razvoj ter projekt izobraževanja računovodij v javnem sektorju na drugi stopnji v Severni Makedoniji. Glavni poudarki delovanja CEF na področju Zahodnega Balkana v letu 2023 bodo: usposabljanje na področju upravljanja javnih financ, centralnega bančništva, izgradnja upravljavskih veščin za podporo reformam in principov učeče se organizacije. Naslovljene bodo pereče teme, kot so zelene finance, enakost med spoloma, beg možganov in zaposlovanje mladih v javnem sektorju, uvajanje novih tehnologij in digitalizacija ter kibernetska varnost. Usposabljanja bodo del naslednjih projektov:

1. Nov projekt “WeLead”, ki ga financira EU, in je namenjen podpori in razvoju strokovnega znanja mladih javnih uslužbencev Zahodnega Balkana (starih 35 let ali manj) na ključnih področjih pristopnih procesov k EU ter reform javne uprave.
2. Nadaljevanje projekta “Structural Reforms Better Integrated Within Fiscal Frameworks” (FISR2), ki ga financira EU. Namen projekta je sistematsko okrepiti vključevanje strukturnih reform znotraj fiskalnih okvirov programa gospodarskih reform. Usposabljanja bodo organizirana za javne uslužbence na operativnem nivoju, kot tudi za ministre in druge visoke predstavnike ministrstev za finance in resornih ministrstev. Skupaj z Evropsko komisijo in državami kandidatkami za pristop k EU bo CEF junija v Bruslju lansiral letni cikel priprav programov gospodarskih reform.
3. Pričetek projekta usposabljanja revizorjev javnega sektorja za pridobitev mednarodnega certifikata (TIAPS) v Albaniji, ki ga bo CEF izvajal v letih 2023–2024. Projekt je namenjen podpori in razvoju sistemov in procesov ter zagotavljanje virov in infrastrukture za samostojno izvajanje programa usposabljanja TIAPS v prihodnosti. Projekt financira MZEZ RS v skupni višini 400.000 EUR. .
4. Nadaljevanje programa usposabljanja računovodij javnega sektorja za pridobitev mednarodnega certifikata (PACT) na drugi stopnji v Severni Makedoniji, kjer bodo kandidati, ki bodo uspešno zaključili program, prejeli mednarodno diplomo organizacije CIPFA; nadaljevanje aktivnosti, povezanih z lokalizacijo. Program PACT financirata MZEZ RS ter Ministrstvo za finance (MF) Republike Slovaške;
5. V okviru projekta »Efficient Public Sector Asset Management (EPSAM)« bo organizirana tudi mednarodna konferenca »Advancing digital change through public financial management”. Konferenca bo poleg tem s področja računovodstva in revizije v javnem sektorju naslovila tudi vlogo finančnega upravljanja v projektih digitalne transformacije javnega sektorja, s posebnim poudarkom na vprašanjih in primerih na Zahodnem Balkanu.
6. Nadaljevanje projekta “Domestic Revenue Mobilization”, ki ga financirata MZEZ RS ter MF Nizozemske. V letu 2023 so načrtovane delavnice in konferenca “Challenges in Improving Domestic Revenue Mobilization”.

**CMSR**

S sredstvi MZEZ se bosta v izvedbi CMSR v 2023 nadaljevala dva infrastrukturna projekta lokalnih skupnosti na področju voda v Severni Makedoniji. Seznam morebitnih dodatnih infrastrukturnih projektov na Zahodnem Balkanu, ki jih bo v obdobju 2023-2024 podprl MZEZ, bo znan konec februarja 2023. Načrtovana sredstva so v višini 1.234.386 EUR.

Projekti v izvajanju:

* Bosna in Hercegovina: (i) Rekonstrukcija javne razsvetljave z LED-svetilkami v občini Gradiška; (ii) Izgradnja čistilne naprave na območju Bjelašnice in Igmana.
* Srbija: Rekonstrukcija javne razsvetljave v mestu Vrnjačka Banja.

**CEP in ITF**

Potekajo pogovori o podpri projektom CEP (skupna višina sredstev za Zahodni Balkan 590.000 EUR) in ITF (sredstva za Bosno in Hercegovino 200.000 EUR) za obdobje 2023-2024. Končen seznam projektov po posameznih ustanovah bo predvidoma znan konec februarja 2023.

**Razvojni sklad**

V letu 2023 (predvidoma marca) bodo razpisana sredstva za projekte mednarodnega razvojnega sodelovanja in humanitarne pomoči za Diplomatsko konzularna predstavništva RS, tudi na Zahodnem Balkanu. Načrtovana so sredstva v višini 130.000 EUR.

**Sklad za svetovno okolje**

RS kot donatorica sodeluje tudi v Globalnem skladu za okolje (GEF - Global Environment Facility). Predstavniki RS bodo pri sodelovanju z GEF zasledovali sprejete politike in usmeritve RS na zunanje političnem področju in na področju uradne razvojne pomoči ter se na območju Zahodnega Balkana zavzemali za financiranje projektov, povezanih z zagotavljanjem zdrave pitne vode, ravnanjem s trdnimi odpadki, odpadnimi vodami in kemikalijami ter z ohranjanjem biotske raznovrstnosti in bojem proti podnebnim spremembam.

**Skrbniški sklad za Ekonomsko odpornost**

Evropska investicijska banka (EIB) je konec leta 2016 ustanovila Skrbniški sklad za ekonomsko odpornost. RS je skupaj z ostalimi državami donatorkami vplačala skupno 112,45 mio EUR. Do sredine leta 2022 ostaja nealociranih predvidoma še 11,85 mio EUR. EIB pripravlja podlage za porabo teh sredstev za financiranje 3 dodatnih projektov na Zahodnem Balkanu in sicer: (i) projekt tretiranja pitne vode v Bosni in Hercegovini (Orašje) v višini do 0,6 mio EUR, (ii) projekt izgradnje socialnih stanovanj v Albaniji v višini do 1,5 mio EUR, (iii) program financiranja projektov z velikim vplivom na ekonomsko odpornost na Zahodnem Balkanu v višini do 8,3 mio EUR.

3. 7. Dejavnosti na področju obrambe

**Dvostransko sodelovanje**

**Albanija**

Za leto 2023 ni predvidenega programa dvostranskega sodelovanja. Pričakovano je sodelovanje v okviru regionalnih pobud. V postopku je akreditacija nerezidenčnega obrambnega atašeja RS v Albaniji. V prvi polovici 2023 je načrtovano srečanje ministrov za obrambo v RS.

**Bosna in Hercegovina**

Predlog načrta dvostranskega sodelovanja za leto 2023 je v fazi usklajevanja. Poudarek bo na sodelovanju med ministrstvoma za obrambo in oboroženimi silami Bosne in Hercegovine, predvsem v obliki skupnega izobraževanja in usposabljanja ter prenosa znanj in izkušenj s specifičnih področij operativnega delovanja, usposabljanja usmerjevalcev združenega ognja, vzdrževanja smodnikov in streliva, sodelovanja na vajah ter komuniciranja z javnostmi. Posebna pozornost bo namenjena sodelovanju pri realizaciji paketa izgradnje obrambnih zmogljivosti za Bosno in Hercegovino, ki se bo izvajal v okviru Natovega prilagojena paketa podpore za Bosno in Hercegovino.

Ministrstvo za obrambo (MO) bo, v sodelovanju z Rdečim križem Slovenije, nadaljevalo s projektom »Prva pomoč – povsod in za vsakogar«. Predvidena je donacija 12 avtomatskih električnih defibliratorjev sedmim občinam v Bosni in Hercegovini.

**Črna gora**

Podpisani program dvostranskega sodelovanja za leto 2023 obsega 36 aktivnosti in zajema različna področja sodelovanja, predvsem aktivnosti izobraževanja, usposabljanja in vaj, prenašanja in izmenjave izkušenj ter aktivnosti s področja logistike. Slovenska vojska (SV) bo še naprej podpirala Črno goro pri vzpostavitvi lastnih zmogljivosti usmerjevalcev združenih ognjev, vključno s šolanjem črnogorskih pripadnikov v regionalni Šoli za usmerjevalce združenih ognjev (AGOS) v Cerkljah ob Krki. Nadaljevalo se bo sodelovanje na področju vzpostavljanja Vojaškega letalskega organa v Vojski Črne gore. Po nekajletnem premoru bo ponovno izveden tečaj za protiminske potapljače za pripadnike Vojske Črne gore. SV bo na zaprosilo Črne gore pričela z izvajanjem analiz stanja stabilnosti smodnikov. Načrtovana so srečanja ministrov in obrambne konzultacije direktorjev za obrambno politiko.

Državi bosta nadaljevali s sodelovanjem v okviru skupnega kontingenta v Okrepljeni prednji prisotnosti Nata (eFP) v Latviji. Črna gora bo, kot polnopravna članica Zavezništva in na predlog Nemčije, obnovila prošnjo za članstvo v Nato Centru odličnosti za gorsko bojevanje (NCOGB) v Poljčah.

**Severna Makedonija**

Program dvostranskega sodelovanja za leto 2023 je v končnem usklajevanju. Nadaljevale se bodo aktivnosti usmerjene v skupni nastop v eFP v Latviji, skupna usposabljanja in vaje ter izmenjava izkušenj na različnih obrambno-varnostnih področjih. Predviden je obisk ministra za obrambo RS v Severni Makedoniji ter izvedba obrambnih konzultacij na ravni direktorjev za obrambno politiko. Poudarek bo še naprej na pomoči RS pri institucionalnih prilagoditvah Severne Makedonije po vstopu v zvezo Nato. S tem namenom v Skopju deluje slovenski obrambni svetovalec.

Predvidena je prenova krovnega sporazuma o sodelovanju med državama na obrambnem področju in podpis do konca leta 2023.

**Kosovo**

Za leto 2023 je bil podpisan načrt dvostranskega sodelovanja, ki vsebuje tri aktivnosti, med katerimi je tudi srečanje na ministrski ravni v Ljubljani. MO bo na Kosovu tudi v letu 2023 ohranjalo prisotnost civilnih funkcionalnih strokovnjakov in pripadnikov SV v okviru kontingenta KFOR.

**Srbija**

Usklajevanje programa dvostranskega sodelovanja za leto 2023 se še ni začelo. Odvisno bo predvsem od preklica sklepa Vlade Republike Srbije o suspenzu mednarodnih aktivnosti povezanih z vojaškim usposabljanjem Vojske Srbije s partnerji.

S 1. 2. 2023 bo v Srbiji mandat nastopil novi obrambni ataše RS.

**Mednarodne operacije in misije (MOM)**

Zahodni Balkan ostaja prednostno operativno območje RS, kjer bo delovala glavnina napotenih obrambnih zmogljivosti v MOM. V letu 2023 bo RS svoj prispevek nadalje ustrezno prilagodila razvoju tamkajšnjih varnostnih in splošnih razmer, razpoložljivim virom in zmogljivostim, ostalim mednarodnim obveznostim SV ter dinamiki preoblikovanja posameznih MOM v tej regiji. Načrtuje se ohranjanje prisotnosti civilnih funkcionalnih strokovnjakov (CFS) v okviru kontingenta KFOR na Kosovu. V Bosni in Hercegovini se načrtuje sodelovanje CFS v Euforjevi operaciji Althea ter na Natovem poveljstvu v Sarajevu. Prav tako se bo v Bosni in Hercegovini nadaljevalo z nerezidenčno podporo izvajanju projektov v podporo lokalnim skupnostim in civilnemu prebivalstvu.

**Večstransko sodelovanje v okviru regionalnih pobud**

Predstavniki MO in pripadniki SV bodo tudi v letu 2023 aktivno delovali in sodelovali v večstranskih obrambnih in vojaških pobudah, ki so usmerjene na območje Zahodnega Balkana oz. jugovzhodne Evrope (A-5, BMTF, CEDC, SEDM) ter si tudi v okviru drugih pobud prizadevalo za vključevanje držav Zahodnega Balkana.

**Balkanske zdravstvene namenske sile (BMTF)**

V letu 2023 bo RS še naprej v vlogi nosilne države BMTF. V mesecu aprilu je načrtovana TTX  - Table Top Exercise (lokacija še ni znana). V RS je v juniju 2023 načrtovano kolektivno usposabljanje s samoocenjevanjem enote BMTF ter v oktobru izvedba ocenjevanja po metodi MEDEVAL. V tujini je predvidena udeležba na različnih strokovnih tečajih pod okriljem BMTF.

**Večstransko sodelovanje v okviru NATO in EU**

RS si bo v okviru Nata in EU še naprej prizadevala, da problematika Zahodnega Balkana ostaja visoko na agendi, ter obenem tudi aktivno prispevala k izpostavljanju aktualnih zadev, upoštevajoč nov strateški koncept Nata in odločitve vrha v Madridu 2022, predvsem uresničevanja zadolžitev iz Paketa prilagojene pomoči Bosni in Hercegovini.

Z implementacijo paketa izgradnje obrambnih zmogljivosti za Bosno in Hercegovino (DCB – Defence Capability Building) se bo okrepila odpornost Bosne in Hercegovine in njena sposobnost odzivanja na potencialne grožnje in izzive v luči spremenjenega varnostnega okolja v Evropi. DCB bo zajemal devet obrambnih in tri varnostna področja. Vrednost DCB je ocenjena na nekaj več kot 50 milijonov EUR. NATO ocenjuje, da bo angažma držav, ki bodo sodelovale v DCB ključen v naslednjih dveh do treh letih in predlaga uporabo sistema vodilnih držav za posamezne projekte. Vzpostavitev DCB za Bosno in Hercegovino MO močno podpira, preučuje možnosti za zagotovitev prispevkov in se zavzema, da prevzame vodilno vlogo na enem področju in v skladu z razpoložljivimi viri sodeluje na še kakšnem drugem področju.

V okviru EU bo MO še naprej predlagalo oziroma podpiralo projekte Evropskega mirovnega instrumenta (EPF) za države Zahodnega Balkana, z namenom nadaljnje podpore in krepitve zmogljivosti na vojaškem in obrambnem področju ter podpore vojaškim vidikom operacij v podporo miru.

3. 8. Sodelovanje na področju zaščite in reševanja

**Dvostransko sodelovanje**

V letu 2023 bo z vsemi državami Zahodnega Balkana potekala izmenjava znanja in prenos izkušenj za razvoj nacionalnih sistemov varstva pred nesrečami in kot podpora pri približevanju držav kandidatk in potencialnih kandidatk Evropski uniji na področju civilne zaščite.

Uprava RS za zaščito in reševanje (URSZR) si bo v letu 2023 prizadevala za krepitev sodelovanja z državami Zahodnega Balkana, s poudarkom na izvedbi morebitnih donacij rabljenih gasilskih vozil in osebne varovalne opreme za gasilce državam Zahodnega Balkana ter za vključitev Albanije in Kosova v mehanizem Unije na področju civilne zaščite.

Z **Albanijo** se bo nadaljevalo usklajevanje priprave in podpisa dvostranskega sporazuma o sodelovanju na področju varstva pred naravnimi in drugimi nesrečami.

S **Severno Makedonijo** se bodo nadaljevale aktivnosti na podlagi okrepljenega dvostranskega sodelovanja, predvsem na področju izobraževanja in usposabljanja sil za zaščito in reševanje. Po nudenju pomoči RS ob obsežnih požarih avgusta 2021, potekajo intenzivni pogovori o krepitvi dvostranskega sodelovanja, predvsem na področju usposabljanja in izobraževanja različnih enot civilne zaščite, predvsem gasilcev.

S **Srbijo** se bo okrepilo dvostransko sodelovanje, predvsem z izmenjavo dobrih praks in izkušenj na področju prostovoljnega gasilstva, javnih naročil za nakup opreme za zaščito in reševanje ter na področju preventivnih dejavnosti za odpornosti posameznikov in družbe proti naravnim in drugim nesrečam.

**Regionalno sodelovanje**

**Pobuda za pripravljenost na nesreče in njihovo preprečevanje za Jugovzhodno Evropo (DPPI SEE)**

URSZR si bo prizadevala za delovanje pobude DPPI SEE ter uresničevanje zastavljenih prioritet za leto 2023. V okviru programa usposabljanja za varstvo pred nesrečami za leto 2023 bo URSZR jeseni leta 2023 v RS organizirala osnovni tečaj psihosocialne pomoči reševalcem. Z namenom prenosa dobrih praks in izmenjave izkušenj se bodo slovenski predstavniki udeležili tudi drugih dogodkov v okviru programa usposabljanja za leto 2023.

V skladu z Memorandumom o soglasju za institucionalni okvir bo URSZR za delovanje pobude DPPI SEE v letu 2023 kot letni prispevek namenila 25.000 EUR.

**Sodelovanje v okviru EU**

URSZR si bo še vnaprej prizadevala za čim večjo vključenost držav Zahodnega Balkana v aktivnosti mehanizma Unije na področju civilne zaščite ter jim nudila strokovno pomoč na področju pripravljenosti in preventive, kar jim je omogočeno z evropsko zakonodajo.

V letu 2023 bo URSZR nadaljevala s sodelovanjem pri izvajanju projekta Podpora EU varstvu pred poplavami in požari v naravnem okolju na Zahodnem Balkanu in v Turčiji (IPA FLOODS & FOREST FIRES), kjer URSZR sodeluje kot partner v konzorciju skupaj s partnerji, italijanskim Oddelkom za civilno zaščito (vodilni partner), švedsko Agencijo za zaščito in pripravljenost, italijansko raziskovalno agencijo CIMA ter romunskim Generalnim inšpektoratom za izredne situacije. Sodelovanje v programu IPA FLOODS & FOREST FIRES omogoča krepitev regionalnega in dvostranskega sodelovanja, izmenjavo izkušenj in znanja ter aktivno sodelovanje RS v prizadevanja EU za krepitev preventivnih zmogljivosti ter zmogljivosti za učinkovito odzivanje držav Zahodnega Balkana na poplave in gozdne požare večjih razsežnosti.

V letu 2023 bo URSZR skupaj s konzorcijskimi še naprej izvajala projekt Varni in enakopravni ob nesrečah (ang. Safe and Equal in EMErgencies – SEE ME). Projekt se jo uradno začel 1. 1. 2022 in bo trajal 18 mesecev. Poleg URSZR konzorcij sestavljata še Ministrstvo za notranje zadeve (MNZ), Civilna zaščita Hrvaške (vodilni partner) in Ministrstvo za notranje zadeve Črne gore (Direktorat za izredne situacije). Namen projekta je okrepiti zavedanje o potrebah oseb s posebnimi potrebami ob naravnih in drugih nesrečah in okrepiti prizadevanja za prilagoditev ukrepov preventive, pripravljenosti in odziva potrebam oseb s posebnimi potrebami v skladu z načeli nediskriminatorne obravnave in zagotavljanja njihove varstva v primeru nesreč.

**Sodelovanje v mednarodnih reševalnih intervencijah ob večjih naravnih in drugih nesrečah na območju Zahodnega Balkana**

RS si bo tudi v letu 2023 prizadevala za nudenje učinkovite mednarodne reševalne pomoči ob večjih nesrečah na Zahodnem Balkanu, glede na svoje zmogljivosti in skladno z vsakokratnim sklepom Vlade RS.

**Donacija Mednarodni ustanovi – Fundaciji za razminiranje in pomoč žrtvam min**

V skladu s sklepom Vlade RS bo URSZR v letu 2023 namenila finančna sredstva Mednarodni ustanovi – Fundaciji za razminiranje in pomoč žrtvam min, ki del aktivnosti izvaja tudi na območju Zahodnega Balkana.

3. 9. Sodelovanje na področju notranjih zadev

Ministrstvo za notranje zadeve (MNZ) bo z državami Zahodnega Balkana še naprej sodelovalo skladno s sprejetimi Smernicami za delovanje RS do Zahodnega Balkana in sprejetimi strokovnimi prioritetami, pri tem pa bo upoštevalo tudi širitveno strategijo EU za Zahodni Balkan. V njej sta področji varnosti in migracij postavljeni kot prioritetni področji, takoj za vladavino prava. Vse pobude in aktivnosti, ki jih bo MNZ izvajalo v okviru sodelovanja z državami regije, bodo predhodno usklajene z državami prejemnicami pomoči.

Aktivnosti bodo potekale predvsem v okviru Brdo procesa in dvostranskega sodelovanja s posameznimi državami regije. Nadaljevale se bodo aktivnosti pri projektih EU, ki se financirajo iz sredstev IPA, in izbranih projektih mednarodne razvojne pomoči RS, ki jih koordinira Center za evropsko prihodnost (CEP). Nadaljevale se bodo napotitve policistov v mednarodne civilne misije, napotitve policistov v okviru Evropske agencije za mejno in obalno stražo (Frontex) in napotitve policistov v Severno Makedonijo na podlagi dvostranskega dogovora.

**Proces Brdo**

MNZ v 2023 načrtuje organizacijo enajstega neformalnega srečanja ministrov za notranje zadeve Zahodnega Balkana in nadaljevanje aktivnosti, ki potekajo na podlagi sklepov prejšnjih srečanj. Aktivnosti se bodo predvidoma osredotočale na področja boja proti tihotapljenju migrantov, upravljanja meja, omogočanja uspešnega vračanja nezakonitih migrantov v tretje države in zagotavljanja visoke stopnje notranje varnosti v posameznih državah in v celotni regiji.

**Sodelovanje v mednarodnih civilnih misijah**

MNZ in Policija bosta nadaljevala z napotitvami policistov v mednarodne civilne misije skladno s Strategijo sodelovanja RS v mednarodnih operacijah in misijah ter Nacionalnim izvedbenim načrtom RS za razvoj civilnih zmogljivosti mednarodnega kriznega upravljanja. Napotitve na misiji UNMIK Kosovo in EULEX Kosovo se bodo nadaljevale tudi v letu 2023, v okviru možnosti ter aktualnih varnostno političnih sprememb. Mandat misije EULEX Kosovo je podaljšan do junija 2023.

**Drugo regijsko sodelovanje na področju notranjih zadev** bo tudi v 2023 potekalo v okviru formalnih in neformalnih iniciativ ter mednarodnih inštitucij. MNZ bo nadaljevalo z aktivnim sodelovanjem v okviru dejavnosti, ki izhajajo iz Konvencije o policijskem sodelovanju v jugovzhodni Evropi, tudi v luči prevzema polletnega predsedovanje konvenciji v 2024.

MNZ bo v drugi polovici leta 2023 za šest mesecev prevzelo predsedovanje Salzburškemu forumu (SF), katerega del je tudi skupina t.i. prijateljev SF, ki vključuje države Zahodnega Balkana.

V letu 2023 bo MNZ nadaljevalo sodelovanje z ICMPD (International Centre for Migration Policy Development), tako v okviru mreže koordinatorjev za boj proti trgovini z ljudmi jugovzhodne Evrope, kot tudi v okviru Praškega in Budimpeštanskega procesa, ki kot regionalna procesa vključujeta tudi države Zahodnega Balkana. Na ta način bo MNZ krepilo sodelovanje na ministrskem in operativnem nivoju s partnerskimi državami.

**Dvostransko sodelovanje** je za MNZ in Policijo zelo pomembna in učinkovita oblika sodelovanja z državami iz regije. Posebna pozornost bo namenjena projektom s področja migracij in azila ter prenosu znanj in izkušenj na področju dela policije. Takšno sodelovanje sicer zelo dobro poteka z Bosno in Hercegovino, Severno Makedonijo in Srbijo.

**Bosna in Hercegovina**

MNZ načrtuje krepitev sodelovanja in pomoči Ministrstvu za varnost Bosne in Hercegovine pri načrtovanju in izvedbi aktivnosti tako na področju boja proti organiziranemu kriminalu kot na področju migracij in azila. Na veleposlaništvu RS v Sarajevu bo delo nadaljeval policijski ataše.

**Črna gora**

MNZ in Policija sta pripravljena nadaljevati dvostransko sodelovanje pri aktivnostih za izpolnjevanje pogojev iz poglavja 24 predpristopnih pogajanj.

**Severna Makedonija**

MNZ načrtuje nadaljevanje aktivnosti pri projektu tehnične pomoči »Krepitev vladavine prava«, ki se je v Severni Makedoniji začel izvajati januarja 2021 in se financira iz sredstev predpristopne pomoči (IPA). Strokovnjaki ministrstva in policije bodo nadaljevali sodelovanje pri projektu mednarodne razvojne pomoči »Pomoč pri poglavju 24 - finančne preiskave«, pri katerem sodelujejo tudi strokovnjaki slovenske policije. Na zaprosilo ministra za notranje zadeve Severne Makedonije bo slovenska policija nadaljevala z napotitvami mejnih policistov na makedonsko – grško mejo kot pomoč pri preprečevanju, usmerjanju in obvladovanju povečanega migracijskega toka. Na veleposlaništvu RS v Skopju bo delo nadaljeval policijski ataše.

**Srbija**

Sodelovanje strokovnjakov MNZ in Policije bo, na podlagi izraženega interesa srbske strani, tudi v prihodnje vezano na aktivnosti za izpolnjevanje pogojev iz 24. poglavja. Strokovnjaki MNZ in policije bodo nadaljevali sodelovanje v večletnem projektu mednarodne razvojne pomoči RS »Krepitev zmogljivosti upravljanja patrulj«. Na veleposlaništvu RS v Beogradu bo delo nadaljeval policijski ataše.

3. 10. Sodelovanje na področju infrastrukture

**Dvostransko sodelovanje z državami Zahodnega Balkana**

**Srbija**

V letu 2023 se bo nadaljevalo dvostransko sodelovanje s Srbijo, predvsem v vlogi koordinatorjev 14 držav Podonavske regije na področju kopenskega in letalskega prometa. Predvidenih je več sestankov in skupnih dogodkov na operativnem nivoju na področju železniškega, cestnega in/ali letalskega prometa.

**Dvostransko sodelovanje z ostalimi državami Zahodnega Balkana**

Aktivnosti sodelovanja na najvišji ravni z ostalimi državami Zahodnega Balkana na področju prometa niso v naprej določene in se bodo izvajale na osnovi medsebojnih potreb ali pobud.

**Večstransko sodelovanje**

V letu 2023 se bo nadaljevalo večstransko sodelovanje z državami Zahodnega Balkana predvsem v okviru izvajanja strategije EU za Podonavsko regijo (EUSDR) in v okviru strategije EU za Jadransko-jonsko regijo (EUSAIR).

Nadalje aktivnosti vključujejo tudi spremljanje dela Prometne skupnosti in sodelovanje s Stalnim sekretariatom (<https://www.transport-community.org/>), predvsem na področju aktivnosti, katerih namen je izboljšanje povezljivosti vzdolž glavnih prometnih koridorjev ter čez-mejnih transportnih storitev v regiji.

Nadaljevale se bodo tudi aktivnosti v povezavi s končnim sprejemanjem revidirane uredbe TEN-T in potekom novega Zahodno balkanskega – vzhodno sredozemskega koridorja (Western Balkan - Eastern Mediterranean Corridor) v procesu soodločanja (Evropski parlament in Svet EU).

Prav tako bo RS spremljala delo in raziskave na področju Energetske skupnosti (https://www.energy-community.org/) in v okviru pobude CESEC (Energetsko povezovanje v Srednji in Jugovzhodni Evropi).

**Strategija EU za Podonavsko regijo (EUSDR)**

V letu 2023 so na prednostnem področju 1b - Izboljšanje mobilnosti in multimodalnosti – cestne, železniške in zračne povezave predvidene naslednje aktivnosti:

1. nadaljevanje koordinacije in vodenje dela usmerjevalnega odbora PA1b (cestne, železniške in letalske povezave),
2. priprava in organizacija najmanj enega dogodka za deležnike (konferenca ali delavnica),
3. nadaljevanje podpore projektnih nalogam za projekte z dodano vrednostjo za makro-regijo,
4. nadaljevanje podpore vzpostavitvi novega koridorja med Črnim morjem in severnim Jadranom (Konstanca – Budimpešta – Beograd – Zagreb – Ljubljana – Koper) in nadaljevanje dela na obstoječih koridorjih in povezavah z rečnimi in morskimi pristanišči,
5. promocijske aktivnosti in obveščanje vseh zainteresiranih preko spletnih strani in aktivno sodelovanje na vabljenih dogodkih,
6. nadaljevanje sodelovanja PA1b z deležniki, med drugim s PA1a (plovba po celinskih vodah), Evropsko komisijo, Stalnim sekretariatom Transportne skupnosti in EIB.

Medtem ko je izvajanje aktivnosti v letih 2020, 2021 in tudi 2022 v znatni meri ohromila pandemija covid-19, se v letu 2023 pričakuje izboljšanje razmer in posledično povečanje aktivnosti izvajanja ukrepov, kot so opredeljeni v akcijskem načrtu za Podonavsko strategijo.

**Strategija EU za Jadransko-jonsko regijo (EUSAIR)**

Na področju prometa in energije RS sodeluje pri delu tematske usmerjevalne skupine 2 (TSG2), med drugim pri določanju prioritetnih projektov z dodano vrednostjo za celotno makro-regijo in bo z aktivnostmi nadaljevala tudi v letu 2023.

**Pogodba o ustanovitvi prometne skupnosti**

RS bo tudi v 2023 spremljala delo Prometne skupnosti in nadaljevala sodelovanje na aktivnostih obojestranskega interesa.

**Pogodba o Energetski skupnosti, sklenjena med EU in državami Zahodnega Balkana**

RS bo še naprej aktivno spremljala izvajanje Pogodbe o energetski skupnosti.

**Pobuda za energetsko povezovanje v Srednji in Jugovzhodni Evropi (CESEC)**

RS bo v letu 2023, skladno z interesi, ki so povezani z realizacijo projektov, pri katerih je udeležena, spremljalo vse aktivnosti in se redno udeleževalo regionalnih srečanj.

3. 11. Sodelovanje na področju pravosodja

Ministrstvo za pravosodje (MP), kot tudi vsi ostali deležniki na področju pravosodja tudi v bodoče ostajajo odprti za morebitne pobude sodelovanja s strani držav Zahodnega Balkana.

Specializirano državno tožilstvo RS bo v letu 2023 nadaljevalo sodelovanje v projektu mednarodnega dvostranskega sodelovanja med RS in Severno Makedonijo »Pomoč pri približevanju EU v poglavju 24 – finančne preiskave«.

Prav tako bo v letu 2023 okrožna državna tožilka, ki je določena za nosilko področja kibernetske kriminalitete, sodelovala v delovni skupini za vzpostavitev Centra za kibernetsko zmogljivost na Zahodnem Balkanu (Western Balkans Cyber Capacity Center).

3. 12. Sodelovanje na področju javne uprave

Ministrstvo za javno upravo (MJU) bo nadaljevalo z dobrim sodelovanjem v okviru študijskih obiskov in izmenjave dobrih praks na področju reforme javne uprave, digitalizacije javne uprave, transparentnosti in integritete, javnega naročanja, organizacije javne uprave in uslužbenskega sistema, usposabljanja javnih uslužbencev, boljše zakonodaje in odprave administrativnih ovir, lokalne samouprave ter na področju nevladnih organizacij.

Predstavniki MJU bodo v letu 2023 izvedli študijski obisku v Srbiji, kjer bodo obiskali njihovo nacionalno akademijo za usposabljanja NAPA v Beogradu.

Načrtovane so nadaljnje dvostranske aktivnosti z Agencijo za javno naročanje Bosne in Hercegovine, katere predstavniki imajo vabilo za obisk RS.

V letu 2023 bo MJU nadaljevalo s sodelovanjem z regijo Zahodnega Balkana v okviru študijskih obiskov.

**Digitalna preobrazba**

Ministrstvo za digitalno preobrazbo (MDP) bo v letu 2023 okrepilo sodelovanje z državami Zahodnega Balkana.

V okviru Blejskega Strateškega Foruma 2023 bo organizirano srečanje ministrov držav članic EU (RS, Hrvaška) in držav Zahodnega Balkana na temo pospešitve digitalne preobrazbe in okrepitve sodelovanja z regijo.

Predviden je tudi obisk ministrice za digitalno preobrazbo RS v Severni Makedoniji s ciljem okrepitve sodelovanja na področju digitalne preobrazbe.

MDP je pripravljeno na sodelovanje z državami Zahodnega Balkana v okviru študijskih obiskov, morebitnih zasedanj mešanih komisij za gospodarsko sodelovanje in izmenjave dobrih praks na področju digitalne preobrazbe.

**Center za kibernetsko varnost za Zahodni Balkan**

MZEZ je v tesnem sodelovanju z Uradom vlade za informacijsko varnost (URSIV), MNZ, Generalno policijsko upravo (GPU), MP, Vrhovnim državnim tožilstvom (VDT), SI-CERT in MO v letu 2022 skupaj s Francijo vodilo proces ustanavljanja Centra za kibernetsko zmogljivost na Zahodnem Balkanu (ang. Western Balkans Cyber Capacity Center – WB3C; fr. Centre de développement des Capacités Cyber des Balkans Occidentaux – 3CBO).

Center bo začel z delovanjem v letu 2023 in je v prvi vrsti namenjen usposabljanju regionalnih strokovnjakov (t.i. train the trainer model) s področij kibernetske varnosti, kibernetske kriminalitete, kibernetske diplomacije ter varstva osebnih podatkov. Velik poudarek delovanja centra bo namenjen tudi izmenjavi dobrih praks med strokovnjaki v regiji. Center bo okrepil operativne in strukturne zmogljivosti držav Zahodnega Balkana v boju zoper kibernetsko kriminaliteto kot tudi strukture in modele za krepitev kibernetske odpornosti institucij ter zaščito kritične infrastrukture informacijskih sistemov. Center bo v svoje aktivnosti obenem vključeval tudi akademske institucije v regiji, Sloveniji in Franciji. K Centru bodo kot članice lahko pristopile vse države Zahodnega Balkana, regionalne organizacije ter ostale zainteresirane države, ki bodo zagotavljale napredek regije pri zviševanju kibernetske odpornosti.

V okviru WB3C aktivnosti v letu 2023 URSIV načrtuje dve usposabljanji: 'Risk Evaluation for Critical infrastructure' (Ocena tveganj za kritično infrastrukturo) in 'Cyber Attack Situational Exercise' (Vaja situacijskega zavedanja v primeru kibernetskega napada).

**Urad vlade za informacijsko varnost (URSIV)**

URSIV bo s Črno goro nadaljeval tesnejše sodelovanje in opravil več dvostranskih konzultacij glede vzpostavljanja ekosistema kibernetske varnosti. Pri oblikovanju programov usposabljanj se bo URSIV posvetoval s partnerskimi institucijami v regiji.

3. 13. Sodelovanje na področju tajnih podatkov

**Multilateralne aktivnosti – Nacionalni varnostni organi šestih držav**

Sestanek Direktorjev Nacionalnih varnostnih organov Bosne in Hercegovine, Črne gore, Severne Makedonije, Srbije, Hrvaške in RS je bil prestavljen na leto 2023.

**Programi pomoči državam pristopnicam**

Urad Vlade RS za varovanje tajnih podatkov (UVTP) je procesu dogovarjanja o obuditvi programa dvostranske tehnične pomoči z državami Zahodnega Balkana v letu 2023, ki je bil zaradi pandemije covid-19 zamrznjen in katerega namen je krepitev pravne podlage za varovanje tajnih podatkov. Cilj je dvigniti nivo varovanja tajnih podatkov in zavedanja o soodgovornosti vseh za razvoj ter varnostno stabilnost naše regije.

3. 14. Sodelovanje na področju kmetijstva

Ministrstvo za kmetijstvo, gozdarstvo in prehrano (MKGP) bo tudi v 2023 na Zahodnem Balkanu nadaljevalo s sodelovanjem na področju kmetijstva, razvoja podeželja, gozdarstva in varne hrane. Sodelovanje bo potekalo skladno s sprejetimi Smernicami za delovanje RS do Zahodnega Balkana in sprejetimi strokovnimi prioritetami.

Z razvojnimi projekti tehnične pomoči bo MKGP prispevalo h krepitvi dobrega upravljanja ter dvigu ravni tehnične usposobljenosti ministrstev za kmetijstvo držav Zahodnega Balkana, zlasti pri harmonizaciji zakonodaje z zakonodajo Evropske unije v luči izvajanja predpristopnega programa razvoj podeželja IPARD III (2021-2027).

V 2023 bo MKGP nadaljevalo s sodelovanjem s Stalno delovno skupino za regionalni razvoj podeželja v Jugovzhodni Evropi (SWG RRD). RS ima v okviru sodelovanja z RRD SWG status opazovalke, vendar so slovenske izkušnje in njeno delovanje v projektih razvoja podeželja in upravljanja z naravnimi viri (gozdarstvo) v državah Zahodnega Balkana zelo cenjene.

Sodelovanje s SWG RRD bo v letu 2023 potekalo na več ravneh: na tehnični ravni bo zasedanje skupščine SWG RRD (maj in december) in letni kmetijski forum (oktober). Na politični ravni bo novembra organizirano zasedanje ministrov za kmetijstvo jugovzhodne Evrope.

MKGP bo januarja 2023 nadaljevalo z izvajanjem prvega regionalnega razvojnega projekta dvostranske tehnične pomoči v Albaniji, Bosni in Hercegovini, Črni gori, Kosovu, Severni Makedoniji in Srbiji na temo »Trajnostno upravljanje z gozdovi in upravljanje z divjadjo na območju Zahodnega Balkana v letih 2022 – 2023«. Projekt se izvaja znotraj Regionalne strokovne svetovalne skupine za gozd Zahodnega Balkana. Prvo srečanje v letu 2023 bo v Albaniji.

**Dvostransko sodelovanje**

**Bosna in Hercegovina**: MKGP je pripravljeno pomagati institucijam Bosne in Hercegovine pri prenosu znanj in izkušenj za prilagajanje zakonodaje na področju kmetijstva in razvoja podeželja, tako v okviru dvostranske tehnične pomoči kot tudi v okviru projektov in mehanizmov pomoči, ki se financirajo iz sredstev EU (Taiex, Twinning).

**Črna Gora**: V letu 2022 RS in Črna gora na področju kmetijstva in razvoja podeželja nista izvedli vseh aktivnosti in nista opredelili prednostnih področij dvostranske tehnične pomoči za tekoče obdobje v novem programskem obdobju 2021-2024, zato bosta to dogovorili v 2023.

**Severna Makedonija**: MKGP je pripravljeno nuditi usposabljanje makedonske administracije v okviru pogajalskega okvirja za pristopna pogajanja na področju kmetijske politike in razvoja podeželja ter prehrane.

**Srbija:** MKGPbo v letu 2023 nadaljevalo dvostransko sodelovanje med ministrstvoma za kmetijstvo RS in Srbije. Sodelovanje bo potekalo na osnovi podpisanega akcijskega načrta za dvostransko sodelovanja in tehnično pomoč za poglavje 11, 12 in 13.

3. 15. Sodelovanje na področju prostora in okolja

V letu 2023 se bo nadaljevala podpora izvajanju projektov v državah Zahodnega Balkana na področju boja proti podnebnim spremembam, skladno s Programom porabe sredstev Sklada za podnebne spremembe za leti 2022 in 2023.

Prav tako se bo okrepilo dvostransko sodelovanje s Severno Makedonijo in Albanijo na področju varstva narave in celostnega upravljanja z vodami.

Na podlagi podpisanega Memoranduma o razumevanju glede sodelovanja pri zagotavljanju rednega delovanja in vzdrževanja Sistema za napovedovanje in opozarjanje pred poplavami v Savskem bazenu bodo v letu 2023 predvidoma zagotovljeni viri in vzpostavljene ustrezne delovne skupine, vključno z zunanjo podporo, ki so potrebni za stabilno delovanje, dolgoročno vzdrževanje in nadaljnji razvoj sistema. Agencija RS za okolje (ARSO) bo na podlagi tega tudi v letu 2023 zagotavljala delovanje glavnega Sistema za napovedovanje in opozarjanje pred poplavami v Savskem bazenu (Sava FFWS).

Tudi v letu 2023 bo ARSO, kot gostitelj Regionalnega instrumentacijskega centra Svetovne meteorološke organizacije (WMO RIC), državnim meteorološkim in hidrološkim službam na Zahodnem Balkanu skladno z njihovimi potrebami zagotavljal sledljivost referenčnih standardov za osnovne meteorološke veličine.

ARSO bo v letu 2023 vzdrževal orodja za spremljanje in napovedovanje suše ter oceno njenih posledic v sklopu DMCSEE, ki pokriva tudi območje Zahodnega Balkana, ter zagotavljal prenos informacij/znanja v regijo. Zagotavljal bo spremljanje sušnih razmer v regiji s pripravo rednih mesečnih biltenov.

ARSO bo še naprej vzdrževal delujoč model za kratkoročno napovedovanje vremena na infrastrukturi European Centre for Medium-Range Weather Forecasts (ECMWF) posvetovalnega sistema za zgodnje opozarjanje na mnogotere vremensko pogojene nevarnosti v jugovzhodni Evropi (SEE-MHEWS-A).

Uprava RS za jedrsko varnost (URSJV) namerava v letu 2023 v okviru projekta pomoči upravnemu organu za jedrsko in sevalno varnost Bosne in Hercegovine zaključiti z vsebinskimi nalogami, ki so ji bile dodeljene, in sicer na področju ravnanja z radioaktivnimi odpadki in izvajanja upravnih postopkov vzpostavljanja skladišča odpadkov. Obenem bo URSJV sodelovala pri izdelavi poročil, ki so potrebna za nadaljnje izvajanje projekta. Projekt naj bi se zaključil januarja 2024.

Nadaljevala se bodo tudi prizadevanja, da se dosežki RS v mednarodnih povodjih Mure, Save in Jadrana v okviru vodne in podnebne diplomacije predstavijo širši mednarodni skupnosti kot primeri dobre prakse za izboljšanje sodelovanja pri zagotavljanju trajnostnega razvoja na Zahodnem Balkanu in v jugovzhodni Evropi.

3. 16. Sodelovanje na področju zdravstva

Ministrstvo za zdravje (MZ) v letu 2023 načrtuje izvedbo tehnične pomoči Črni gori na področju prepovedanih drog ter začetek izvedbe dvoletnega projekta dvostrsnske tehnične pomoči RS Severni Makedoniji na področju zdravstvene nege in babištva. Sodelovanje s Severno Makedonijo bi bilo v 2023 mogoče okrepiti tudi na področju preventivnih programov za zgodnje odkrivanje raka ter na področju transplantacije organov.

Z Uradom za droge in kriminal pri Organizaciji združenih narodov (UNODC) na Dunaju bo tudi v prihodnje potekalo okrepljeno sodelovanje zlasti na področju izvajanja učinkovitih in uspešnih preventivnih programov v Sloveniji in ostalih državah regije Zahodnega Balkana.

V letu 2023 predvideva MZ nadaljnje posredno sodelovanje RS z državami Zahodnega Balkana v okviru Skupnega tehničnega odbora pod okriljem Srednjeevropske pobude ter SEECP.

Prav tako namerava MZ tudi v 2023 zagotoviti aktivno udeležbo svojih predstavnikov na nekaterih ključnih dogodkih Zdravstvene mreže jugovzhodne Evrope, na katere bi bilo povabljeno.

3. 17. Spodbujanje sodelovanja na področju izobraževanja, mladine, znanosti in športa

**Sodelovanje na področju izobraževanja**

Izmenjave študentov in profesorjev potekajo v okviru dvostranskih protokolov in programa CEEPUS z vsemi državami Zahodnega Balkana, kjer RS poleg osnovne kvote ponuja še dodatne štipendijske mesece za študente iz držav Zahodnega Balkana.

Z Bosno in Hercegovino, Črno goro, Kosovom, Severno Makedonijo in Srbijo ima RS podpisane protokole na področju izobraževanja, katerih osnovno določilo je izenačitev z državljani RS in/oz. z državljani EU glede stroškov plačila študija (ne zaračunava se jim t.i. "šolnina za tujce"). Vsi protokoli vejajo do vstopa posamezne države v EU.

RS bo tudi v letu 2023 s celostno podobo »Study in Slovenia« sodelovala predvsem na virtualnih dogodkih v državah Zahodnega Balkana. Gre za skupni nastop in predstavitve javnih ter zainteresiranih zasebnih visokošolskih zavodov.

Nadaljuje se sodelovanje z organi v Bosni in Hercegovini za pridobitev končnega stališča o ureditvi vprašanj o statusu visokošolskih institucij v določenem obdobju. Do pridobitve končnega stališča je začasno ustavljeno reševanje vlog za visokošolsko izobraževanje.

RS načrtuje udeležbo na 7. regionalni konferenci ENIC NARIC centrov držav Zahodnega Balkana, ki naj bi jo že v letu 2020 organiziral informacijski center Kosova, vendar do sklica še ni prišlo.

V tem in prihodnjih letih so načrtovani dogovori o delovnih srečanjjih z ENIC centri posameznih držav iz regije. Pridobitev potrebnih informacij o šolskih sistemih in kvalifikacijah je za vrednotenje in priznavanje izobraževanja zelo pomembna, saj vloge iz držav nekdanje Jugoslavije predstavljajo večji del prejetih vlog za vrednotenje izobraževanja v RS.

S ciljem za izboljšanje statusa in dolgoročno stopnje znanja slovenskega jezika v regiji v okviru smernic za krepitev in povezovanje potomcev Slovencev izven meja RS bo tudi v letu 2023 organiziran in financiran dopolnilni pouk slovenščine v Bosni in Hercegovini, Severni Makedoniji, Srbiji in Črni gori. Tako bodo dopolnilni pouk v regiji v letu 2023 poučevale 4 napotene učiteljice iz RS in 7 nenapotenih učiteljev/učiteljic.

Dopolnilni pouk materinega jezika in kulture za otroke priseljencev: RS sofinancira poučevanje albanščine, makedonščine, bosanščine in srbščine.

RS bo tudi v letu 2023 financirala tečaj slovenščine dijakom tujcem prvo leto srednješolskega izobraževanja.

**Sodelovanje na področju mladih**

Salto center za Jugovzhodno Evropo, eden izmed treh »SALTO YOUTH« centrov z regionalno pristojnostjo (Mediteranske države, Jugovzhodna Evropa, Vzhodna Evropa in Kavkaz) bistveno prispeva k dojemanju dejanske odprtosti programov Erasmus+ in ESE za sodelovanje akterjev iz držav JV Evrope in krepi možnosti za njihovo enakopravnejše vključevanje.

V letu 2023 bo SALTO center za JV Evropo še naprej izvedel več izobraževalnih aktivnosti in aktivnosti z namenom spodbujanja partnerstev med organizacijami, z namenom podpore različnih deležnikov s področja mladinskega dela in razvoja ter izvedbe mladinskih projektov znotraj programov Erasmus+ in Evropske solidarnostne enote, ter podpore razvoja mladinskega dela in prostovoljstva v partnerskih državah Zahodnega Balkana. Aktivnosti bodo v večjem delu izpeljane v okvirih strateških partnerstev z nacionalnimi agencijami, v skladu s prioritetami programov in strateškimi prioritetami SALTO centra za JV Evropo za prihodnja leta.

V načrtu dela za leto 2023 so predvidene aktivnosti, ki jih bo Salto center za JV Evropo organiziral v sodelovanju s številnimi nacionalnimi agencijami, odgovornimi za izvajanje programa E+ na področju mladine:

* SALTO center za JV Evropo bo še naprej koordiniral strateško partnerstvo sodelovanja s sosednjimi partnerskimi državami ("Beyond Borders"), s podporo centrov SALTO za Vzhodno Evropo in Kavkaz ter SALTO za Mediteranske države.
* V okviru strateškega partnerstva za prostovoljstvo bo SALTO SEE oktobra 2023 v Črni gori gostil mednarodno delovno konferenco za približno 100 udeležencev ob 5. obletnici ESE. Namen konference je predstaviti in nadalje razpravljati o glavnih vprašanjih, povezanih z mednarodnim prostovoljstvom na splošno in zlasti z ESE v evropskem kontekstu, ter posebno pozornost nameniti sodelovanju s sosednjimi partnerskimi državami.
* V okviru strateških partnerstev "Europe Goes Local" in "The Power of Youth" bo SALTO SEE podprl skupino približno 10 izbranih občin v partnerskih državah Zahodnega Balkana pri nadaljnjem razvoju mladinskega dela in participacije mladih na lokalni ravni. Načrtovani proces (ki se je začel leta 2022) bo vključeval svetovanje in tudi mreženje med predstavniki izbranih občin. SALTO SEE bo organiziral dve rezidenčni dejavnosti: srečanje predstavnikov vseh sodelujočih občin in regionalni "laboratorij za participacijo mladih" na Zahodnem Balkanu za občine in mladinske NVO ali druge ustrezne deležnike. Udeleženci bodo lahko sodelovali tudi v mednarodnih dejavnostih vzpostavljanja partnerstev za predstavnike občin.
* SALTO SEE bo podpiral tudi mladinske voditelje pri razvoju in izvajanju mladinskih izmenjav z organizacijo mednarodnega usposabljanja "Cherry on the Cake", ki se redno izvaja že več let.
* V okviru serije dejavnosti "Moving Forward" bo SALTO SEE organiziral delavnico za mladinske voditelje in mladinske delavce iz regije Zahodnega Balkana na temo, povezano z inovacijami v mladinskem delu (tema bo še določena).
* SALTO SEE bo koordiniral mednarodno srečanje strokovnjakov za nadaljnje raziskovanje koncepta "Izobraževanje za evropsko demokratično državljanstvo" z namenom ustvarjanja sinergij med različnimi obstoječimi procesi na to temo in opredelitve nadaljnjih ukrepov, zlasti ob upoštevanju posledic trenutnega geopolitičnega razvoja.
* SALTO center za JV Evropo bo v različnih podpornih aktivnostih, ki gradijo na evropskih kompetencah, ter v aktivnostih mreženja za izgradnjo partnerstev, organiziranih s strani drugih nacionalnih agencij in SALTO centrov, omogočil sodelovanje 50 udeležencev iz partnerskih držav Zahodnega Balkana v teh aktivnostih.
* SALTO SEE bo tudi še naprej spodbujal vključevanje v Erasmus+ na področju mladine in ESE v regiji s podporo svojih kontaktnih točk v Albaniji, na Kosovu, v Črni gori ter Bosni in Hercegovini, v Srbiji pa samo v okviru ESE.
* Poleg tega bodo mesečno na voljo spletni seminarji o različnih opredeljenih temah, namenjeni skupnosti praktikov na področju mladinskega dela predvsem v regiji Zahodnega Balkana, da bi podprli gradnjo skupnosti in dostop novih organizacij ter njihovo ozaveščenost o prednostnih temah Programa ter gradivih in orodjih, razvitih na evropski ravni.

Naslednje aktivnosti bodo predvsem podprle izvedbo Evropske solidarnostne enote:

* Koordinacija in izvedba več usposabljanj in evalvacijskih srečanj za ESE prostovoljce v partnerskih državah Zahodnega Balkana, vključno z usposabljanji ob prihodu na aktivnost, vmesnimi evalvacijskimi srečanji in letnim srečanjem prostovoljcev.
* Podporna srečanja (spletna in gostujoča) za organizacije, ki sprejemajo ali pošiljajo prostovoljce ESE, katerih namen je obveščati jih o novostih ter jim ponuditi prostor za mreženje, medsebojno podporo in pomoč pri posameznih vprašanjih.
* Koordinacija in izvedba postopkov dodeljevanja ESE Znaka kakovosti in spremljanje organizacij z Znakom kakovosti v partnerskih državah Zahodnega Balkana.
* "Coaching" izbranih organizacij, ki potrebujejo podporo pri pripravi na postopek prijave za Znak kakovosti.
* “Buddy Support System”, ki jo izvajajo izbrane izkušene ESE organizacije kot pomoč organizacijam, ki so pridobile Znak kakovosti, vendar pa iz različnih razlogov (še) niso uspele izpeljati ESE prostovoljskih projektov.
* Podpora ESE trenerjev in strokovnjakov za Znak kakovosti, z namenom zagotoviti, da so obveščeni o najnovejših informacijah, ki jih potrebujejo pri svojem delu. Podpora bo zagotovljena pisno, na spletnih srečanjih in na osebnem srečanju, načrtovanem za pozno jesen 2023.

Aktivnosti bodo napovedane in promovirane skozi obstoječe komunikacijske kanale: SALTO spletna stran, mesečni novičnik SALTO mreže, Facebook stran ter YouTube kanal SALTO centra za JV Evropo.

Glavna projekta mreže SALTO v letu 2023 bosta prenova spletnega mesta SALTO (nadaljevanje projekta iz leta 2022) in nominacija "nagrad SALTO" za odlične evropske projekte po različnih tematskih kategorijah. Center SALTO za JV Evropo bo dejavno sodeloval v teh procesih.

**Sodelovanje na področju znanosti**

Sodelovanje slovenskih raziskovalnih ustanov z ustanovami držav Zahodnega Balkana v Okvirnem programu EU za raziskave in inovacije OBZORJE EVROPA (2021-2027) in v programu COST se bo nadaljevalo.

Na podlagi sporazumov o znanstveno-tehnološkem sodelovanju se bodo v letu 2023 izvajali dvostranski mobilnostni projekti z Bosno in Hercegovino, Črno goro in Srbijo. Načrtovana je objava javnega razpisa z Bosno in Hercegovino, ki mu bo sledilo 14. zasedanje skupnega odbora za znanstveno in tehnološko sodelovanje, predvidoma v Bosni in Hercegovini, ter 11. zasedanje mešane komisije za znanstveno-tehnološko sodelovanje med RS in Srbijo, ki bo potekalo spomladi v Ljubljani.

**Sodelovanje na področju športa**

Neposredno sodelovanje med športnimi organizacijami bo še naprej potekalo z vsemi državami Zahodnega Balkana. V letu 2023 se bodo nadaljevali pogovori o podpisu memoranduma o soglasju na področju športa s Črno goro in Kosovom.

3. 18. Sodelovanje na področju dela, družine in socialnih zadev

V zvezi s sporazumi o zaposlitvah z Bosno in Hercegovino in Srbijo se v letu 2023 na Ministrstvu za delo, družino, socialne zadeve in enake možnosti (MDDSZ) predvidevajo pogajanja z obema državama ter vsakoletni sestanek meddržavnih komisij. Sestanka naj bi predvidoma potekala v Srbiji oziroma v Bosni in Hercegovini.

MDDSZ je v letu 2023 pripravljeno sodelovati in nuditi znanje in izkušnje s svojih pristojnosti. Direktorat za družino v MDDSZ je v preteklosti sodeloval v zvezi s konkretnimi primeri po Haaški konvenciji o civilnopravnih vidikih mednarodnega protipravnega odvzema otrok. V primeru interesa Bosne in Hercegovine bi bilo MDDSZ v okviru tehnične pomoči pripravljeno sodelovali v zvezi z uporabo navedene konvencije in glede Uredbe Bruselj IIb (Uredba Sveta (EU) 2019/1111 z dne 25. junija 2019 o pristojnosti, priznavanju in izvrševanju odločb v zakonskih sporih in sporih v zvezi s starševsko odgovornostjo ter o mednarodnem protipravnem odvzemu otrok), ki zavezuje države članice EU.

MDDSZ je zainteresirano za nudenje tehnične pomoči Bosni in Hercegovini za področje enakosti spolov in nediskriminacije in na naslednjih področjih:

* seznanitev z Zakonom o varnosti in zdravju pri delu, uredbami in drugimi podzakonskimi predpisi na področju varnosti in zdravja pri delu (seznanitev in implementacija v praksi) ter pomoč pri pripravi zakonodaje s področja varnosti in zdravja pri delu, ki bi bila v skladu z zakonodajo EU;
* ugotovitev stanja in dejanskih potreb Bosne in Hercegovine glede ureditve in izboljšanja sistema varnosti in zdravja pri delu, ter predlaganje izboljšav na tem področju;
* ugotovitev stanja in dejanskih potreb Bosne in Hercegovine glede inšpekcijskega nadzora na področju zagotavljanja varnosti in zdravja pri delu in predlaganje rešitev ter izboljšav na tem področju;
* drugih konkretnejših področij, povezanih z varnostjo in zdravjem pri delu, kjer bi se izkazalo, da bi Bosna in Hercegovina potrebovala pomoč.

3. 19. Sodelovanje v kulturi, med arhivi ter medkulturni dialog

**Javni arhivi v RS**

Javni arhivi v RS bodo sodelovali s posameznimi arhivskimi službami pri gostovanju in izmenjavi razstav, dogodkov (predstavitev publikacij, projektov ipd.) ter na arhivskih konferencah in posvetih (predvsem s Srbijo, Bosno in Hercegovino, Severno Makedonijo).

Načrtuje se udeležbo predstavnikov Slovenskega filmskega arhiva (SFA) v Beogradu pri Arhivu RS na Festivalu nitratnega filma in obisk Jugoslovanske kinoteke v Beogradu. Jeseni je predvidena udeležba na Posvetovanju Arhivskega društva Srbije.

Projekt Gustav Tönnies in sinovi (v sodelovanju s Slovensko-švedskim društvom): nadaljevanje projekta za iskanje in posredovanje podatkov o družini Tönnies ter njihovih podjetjih. Glede na širok krog delovanja treh družinskih podjetij je k projektu vabljenih več arhivov v tujini, med njimi tudi Zgodovinski arhiv Sarajevo, Arhiv Bosne in Hercegovine, Zgodovinski arhiv Ljubljana in Arhiv RS, ob procesu zbiranja podatkov so se pridružili Arhiv Hercegovačko-neretvanskog kantona v Mostarju, Slovenski etnografski muzej, Muzej novejše zgodovine Slovenije idr. Cilj projekta je izdaja tematskega vodnika za družino Tönnies v naštetih državah.

Arhiv RS bo imel vidno vlogo v projektu "Digitalizacija Državnega arhiva Republike Severne Makedonije"*.* Z izvajanjem projekta bo pričel v letu 2023. Z njim se bo v RS razvita, implementirana in certificirana celovita rešitev digitalizacije procesa arhiviranja in vzpostavitve državnega e-arhiva prenesla v prakso v Severni Makedoniji. Projekt bo prispeval k nadgradnji obstoječe zakonodaje in predpisov v partnerski državi in k uvedbi najnovejših standardov na področju procesov arhiviranja po slovenskem zgledu. Hkrati bo projekt prispeval k promociji slovenske rešitve digitalizacije procesa arhiviranja in vzpostavitve državnega e-arhiva ter demonstriral možnost njenega prenosa v druge države, kar bi lahko RS odprlo vrata za prenos in izvedbo projekta tudi v drugih partnerskih državah na Zahodnem Balkanu.

**Sodelovanje na področju knjižnične dejavnosti**

Ministrstvo za kulturo (MK) bo v okviru letnega financiranja državnih javnih zavodov podprlo program dela Narodne in univerzitetne knjižnice, ki med drugim, poleg sodelovanja s knjižnicami Zahodnega Balkana pri medknjižnični izposoji in zamenjavi gradiva, vključuje sodelovanje z nacionalnimi knjižnicami v okviru različnih projektov in iniciativ ter organizacijo skupnih dogodkov za prenos znanja in izkušenj ter promocijo knjižničnih zbirk in zakladov.

**Sodelovanje na področju muzejske dejavnosti**

Prirodoslovni muzej načrtuje sodelovanje z muzeji v Srbiji, Bosni in Hercegovini in Črni gori. Strokovno sodelovanje in izmenjava dobrih praks aktivno poteka tudi s sorodnimi muzeji in institucijami v drugih državah Zahodnega Balkana.

Iz sredstev Ministrstva za kulturo bosta v letu 2023 podprti gostovanji Galerije Božidar Jakac in Umetničke galerije Nadežda Petrović (Srbija) in Koroške galerije in Centra sodobnih umetnosti (Črna gora).

Države jugovzhodne Evrope redno sodelujejo pri različnih projektih v okviru večstranskega sodelovanja po Unescovi konvenciji. Med drugim so bile pod slovenskim vodstvom uspešne pri vpisu skupne nesnovne dediščine tradicij reje lipicancev na Reprezentativni seznam nesnovne kulturne dediščine človeštva na zasedanju v Rabatu decembra 2022. Pri projektu je sodelovalo osem držav (Avstrija, Bosna in Hercegovina, Hrvaška, Italija, Madžarska, Romunija, Slovaška, RS), v 2023 pa je načrtovana prireditev v Lipici, ki bo združila nosilce in strokovnjake sodelujočih držav.

MK skupaj s strokovnimi institucijami sodeluje tudi v skupini držav, ki so na omenjeni seznam vpisale veščine suhozidne gradnje, tehnike in znanja, in ki pripravlja širitev vpisa na nove države. Razširjena nominacija bo oddana marca 2023 in predvidoma obravnavana konec 2024. RS se z državami aktivno povezuje pri osveščanju in promociji vloge nesnovne kulturne dediščine, prenosu znanj, raziskovanju in prispevku k trajnostnemu razvoju. Prav tako se pri različnih evropskih programih in potencialnih nominacijah povezuje z državami te regije in širše, pri čemer zasleduje predvsem iniciative nosilcev in skupnosti nesnovne dediščine (npr. mediteranska prehrana, pašništvo).

Vse aktivnosti v 2023 bo zaznamovala 20-letnica Unescove Konvencije o varovanju nesnovne kulturne dediščine, ki se uspešno odziva na sodobne odzive in z novimi ratifikacijami pridobiva univerzalno veljavo. RS je njena zagovornica, kar med drugim izkazuje tudi s podporo Unescovem sekretariatu konvencije v Parizu in s sodelovanjem v evropski neformalni mreži, ki so jo prostovoljno ustanovile stične točke konvencije z željo po večjem sodelovanju, izmenjavi znanj in izkušenj.

**Sodelovanje na področju umetnosti**

**Javna agencija za knjigo** bo tudi v letu 2023 sodelovala z mednarodno mrežo Traduki, ki je skupni projekt več državnih in zasebnih evropskih institucij. Traduki podpira prevode iz ter v nemški jezik ter med jeziki držav jugovzhodne Evrope, ob tem pa sofinancira tudi druge programe s področja knjige na področju jugovzhodne Evrope in nemškega govornega področja, med drugim mrežo literarnih rezidenc. Predstavniki javne agencije se bodo udeležili dveh srečanj mreže Traduki, od tega bo eden od sestankov v Temišvaru, ter dveh sestankov mreže agencij/organizacij za podporo prevajanju ENLIT; eden od sestankov bo v Frankfurtu. Javna agencija se bo dejavno vključevala in sofinancirala tudi druge projekt in programe na področju knjige, ki se bodo izvajali na področju Zahodnega Balkana ali pa bodo vključevali strokovno javnost Zahodnega Balkana.

**Na področju vizualnih umetnosti** je v letu 2023 v organizaciji Moderne galerije in +MSUM načrtovanih več sodelovanj in mednarodnih razstav v povezavi s posamezniki in organizacijami Zahodnega Balkana.

* Zavod DESSA arhitekturni center (sofinanciran na večletnem javnem razpisu v obdobju od 2022 do 2025) s projektom Nagrada Piranesi 2023. Nagrada je prva slovenska mednarodna arhitekturna nagrada, nastala v sklopu mednarodne konference Piranski dnevi arhitekture. Nagrajuje najboljše arhitekturne realizacije v zadnjih dveh letih na območju enajstih držav Centralne Evrope in regije Alpe-Adria: Avstrije, Češke, Grčije, Hrvaške, Italije, Madžarske, Slovaške in Slovenije, leta 2018 se je pridružila Srbija, leta 2019 Bosna in Hercegovina, leta 2020 pa Črna Gora. Del razstave za nagrado Piranesi je tudi mednarodna študentska razstava, na kateri 19 evropskih arhitekturnih fakultet – Gradec, Spittal, Dunaj, Banja Luka, Sarajevo, Split, Zagreb, Solun, Budimpešta, Pescara, Trst, Podgorica, Bratislava, Ljubljana, Maribor, Beograd, Novi Sad, Kragujevac in AA London – predstavijo po dva projekta po izboru študentskih selektorjev. Za nagrado Piranesi tekmuje 55 arhitekturnih realizacij in 38 študentskih projektov.
* Projekt Remix Comix Foruma Ljubljana predstavlja novo večnacionalno stripovsko pobudo, ki med drugim vključuje serijo rezidenc in novih produkcij naših avtorjev v štirih evropskih državah v letu 2023: v Srbiji, RS, na Nizozemskem in na Češkem. V projektu bo ob umetnikih sodelovalo še cca. 25 drugih multidisciplinarnih ustvarjalcev ter še vsaj sto pripadnikov marginaliziranih skupin v posamičnih krajih. Projekt deloma nastaja tudi kot del programa Novi sad 2022 - Evropska prestolnica kulture. Sodelujoči umetniki bodo ustvarili raznovrstna stripovska oz. likovna dela, v skladu z lastnimi avtorskimi poetikami oziroma lastnimi vsebinskimi preferencami, ki jih bodo razvili v okviru rezidenčnih bivanj. Pri projektu sodeluje 6 partnerskih organizacij iz 4 držav: MMC Led Art iz Novega Sada (Srbija), Fundacija Novi Sad – Evropska prestolnica kulture (Srbija), Komunikart iz Pančeva (Srbija), Lustr Festival iz Prage (Češka), Zid Theater iz Amsterdama (Nizozemska) in Stripburger/Forum Ljubljana (Slovenija).
* Vito Taufer se z JDP Beograd že dogovarja za naslednji projekt, na podlagi izjemno uspešno režije v letu 2022 ter razglasitvi njegove predstave kot najboljše v Srbiji v letu 2022. Predvideni projekti v Budvi in Somborju poleti in jeseni 2023 ter v Podgorici decembra 2023.
* Gledališče Koper s predstavo *Jugoslavija moja dežela* po romanu Gorana Vojnovića v zahtevni in obsežni koprodukciji z Narodnim gledališčem v Banja Luki, Gledališčem Prijedor in Fundacijo Friedrich Ebert Stiftung načrtuje gostovanja po gledališčih Zahodnega Balkana.
* Na področju uprizoritvenih umetnosti so predvidena Tradicionalna gostovanja SNG Maribor v HNK Zagreb, HNK Ivan pl. Zajc Reka, SNP Novi Sad in SNP Beograd.
* V okviru programskega razpisa Mini teater v letu 2023 načrtuje gostovanje s predstavo Kdo se boji Virginie Woolf? v režiji Ivice Buljana na festivalu 3FEST v Novem Sadu**.** Na povabilo organizatorjev pa bo predstava Pakinpah: Kejžar: Preživljati Čas Plesaje v maju gostovala na mednarodnem festivalu interdisciplinarnih umetnosti ZVRK v Sarajevu.

**Kulturni sklad**

Za leto 2023 je za delovanje kulturnega sklada skupaj načrtovanih 200.000 EUR, s strani MK 100.000,00 EUR.

**Svet ministrov za kulturo Jugovzhodne Evrope – CoMoCoSEE**

MK bo še naprej sodelovalo v regionalnem političnem okviru na področju kulture in kulturne dediščine – Svetu ministrov za kulturo Jugovzhodne Evrope - ter z državami jugovzhodne Evrope in v sodelovanju z relevantnimi mednarodnimi organizacijami (predvsem Uradom za Unesco v Benetkah) izvajalo ključne aktivnosti v skladu s strategijo regionalnega sodelovanja na področju kulture.

3. 20. Sodelovanje na področju statistike

Statistični urad RS (SURS) bo nadaljeval dobro prakso prenosa znanja in še naprej nudil strokovno pomoč statističnim uradom držav Zahodnega Balkana, ki bodo za to zaprosili. V okviru različnih programov pomoči za področje statistike v letu 2023 načrtuje izvedbo več konzultacij in študijskih obiskov.

3. 21. Krepitev in povezovanje slovenske manjšine

Urad Vlade RS za Slovence v zamejstvu in po svetu (USZS) se bo tudi v letu 2023 trudil ohranjati podporo slovenskim skupnostim v državah Zahodnega Balkana na vsaj pretežno enaki ravni kot v preteklih letih, v okviru danih finančnih možnosti in na podlagi dosedanjih izkušenj.

USZS bo še naprej pozoren na potrebe slovenske skupnosti. Spodbujal bo predvsem tiste projekte, ki so se v preteklosti izkazali za uspešne in odmevne, ter nove zamisli, pomembne za utrjevanje slovenske zavesti. Posebna pozornost bo še v večji meri posvečena aktivnostim za utrjevanje in krepitev znanja slovenskega jezika in delu z mladimi. USZS bo v letu 2023 še naprej sodeloval s pristojnimi resorji z namenom krepitve obstoječih načinov poučevanja slovenščine oz. iskanja morebitnih novih možnosti.

Slovenska skupnost iz držav Zahodnega Balkana ima v Svetu Vlade RS za Slovence po svetu, ki je posvetovalno telo predsednika vlade, dva predstavnika. Tako imata možnost predstavljanja položaja slovenske skupnosti na Zahodnem Balkanu in tudi možnost podajanja predlogov v zvezi z različnimi temami in ravnmi ohranjanja slovenske identitete in sodelovanja z matično domovino. V letu 2023 bo svet imenovan za naslednji 5-letni mandat, saj obstoječim članom mandat poteče.

USZS bo tako kot do sedaj, tudi v letu 2023 podpiral trud Slovencev v državah Zahodnega Balkana pri utrjevanju in ohranjanju narodne, jezikovne ter kulturne identitete in vzdrževanju društvenega življenja ter ohranjanju obstoječe infrastrukture. USZS bo skušal tudi v 2023 obiskati najpomembnejše dogodke in čim več slovenskih društev.